text:
VIGAN CITY – Dinawat ni Bokal Jeremias “Jerry” Singson kadagiti kaprobinsiaanna iti dida panagipapan (speculate) mainaig iti pannakadetene ni Cong. Ronald Singson iti Hong Kong gapu iti mapapati a panagikutna iti maiparparit a droga.
“Dawatek kadagiti kalugarak, agkaykaysatayo nga agkararag bareng lumag-an daytoy tatta nadagsen a pasan a krus ni Apo Chavit ken ni Apo Congressman Ronald,” kinuna ni Singson idinto nga indagadagna ti saan koma a panag-speculate dagiti tattao… ta “ditay’ pay met ammo ti husto a naaramid….”
Kinuna ti bokal nga “ammotayo met ti rikna ti maysa nga ama (Chavit”), isu nga agkaykaysatayo koma nga agkararag tapno pumigsa ti pakinakemda ket malasatanda koma daytoy a pannubok.”
Nakigtot ti sangkaprobinsaan ditoy gapu iti damag manipud iti maysa nga aginaldaw a pagiwarnak a naaresto ni Cong. Singson iti Customs Arrival Hall ti Chek Lap Kok International Airport idi Hulio 11 gapu iti mapapati a panagikutna iti 26.1 grams a cocaine ken dua a tableta a diazepam wenno valium.
Kabayatanna, linagidaw ni Vigan Vice Mayor Ryan Singson ti pannakisawsaw dagiti dadduma a personalidad mainaig iti kaso ni Cong. Singson ket dinawatna a yurayda ti isasangpet ti kabsatna ta daytoy ti mangited iti statement “tapno maammuan ti hushusto a napasamak.”
Iti interbio ti bise mayor iti media, kinunana a “clueless” iti napasamak ken awan pay ti komunikasionda ken ni Cong. Singson isu a marigrigatanda ta awan pay ti pakaammuanda kenkuana.
Segun ken ni Singson, naammuanna laeng ti napasamak manipud iti padamag ti maysa nga aginaldaw a nasional a pagiwarnak.
“Very closekami ken ni Cong. Singson ket masaksaktannak iti napasamak kenkuana,” kinuna ti bise mayor a kabbalay ti diputado iti pagtaengan daytoy iti Vigan City.
Nupay kasta, kinuna ti bise mayor a “very strong” ti manongna ket mangnamnama nga okay ti congressman iti baet daytoy a napasamak kenkuana.
Kinuna ti ub-ubing a Singson nga uray ni Gov. Singson ket dida pay unay nagpatpatang agsipud ta maawatanna ti karirikna ti amada.
Kinuna pay ti bise mayor a makitana itan dagiti pudpudno a gagayyemda idinto a linagidawna dagiti dadduma a di payen umasideg wenno umawag man la kenkuana kalpasan ti iruruar ti damag a natiliw iti Hongkong ti kabsatna.
Nagyaman ti bise mayor kadagiti nagipatulod iti mensahe ti pammatibker kenkuana ket “dagitoy ti mangted iti pigsak a mangituloy iti trabahok.”#


c: text/html

text:
VIGAN CITY – Kinuna ni Mayor Eva Marie S. Medina a naikkan dagiti senior citizens ditoy siudad iti bacuna a maikontra iti A1H1 kas paset ti programa ti salun-at ti siudad.
Tunggal barangay ket naikkan iti iskediul para iti pannakabakuna dagiti senior citizens iti pangontra iti A1H1 virus.
Segun iti mayor, mismo a pinasiar dagiti agpapaay iti city health office dagiti bed ridden a senior citizens tapno maindieksionanda iti kontra iti nasao a sakit.
Maysa a kita ti influenza ti A1H1 virus a nakayospitalan ti rinibribu nga umili ditoy pagilian ken nakatayan iti ginasut a tattao.#

robotstxt: allowed

filter: keep


text:
“Ania pay la ti sapulem aya, ket manganka met iti um-umam ta sika la ngarud ti para dulin kadagiti taraon ti kolonia? Nataltalged ti kasasa-admo ta salsaluadandaka dagiti nagadu a soldado ti reyna,” kuna ti ina ti kuton.
“Sapulek met ti kaikariak…!” ipapilit latta ni kuton.
“Awan iti daytoy a lubong ti dinto maatianan nga ubbog; awan iti daytoy a lubong ti agnanayon a kinalangto ti aglawlaw, adda kadagiti daku-lapmo,” kuna ti ama a kuton ngem saan a mabatok ti anak a kuton ti metapora.
“Apay a sapulem ti nam-ay idinto ta adda met agur-uray?” insilpo ti ina a kuton iti anakna, ngem saan a dimngeg daytoy. Ipapilitna latta ti kayatna a mapasamak.
Ket simmina iti kolonia tapno sapulenna ti kunana a kaikarianna.
Ngem iti makalawasna pay laeng iti ruar ti kolonia nautobnan ti rigat ti agmaymaysa. Lalo a nakarikna iti ay-ay iti bagina idi awanen ti taraonna.
“Inka idiay katurodan. Adu ti taraon sadiay. Laglagipennakto no addakan sadiay!” kuna ti datdatlag a timek.
Nasdaaw ni kuton. Madama idi a tangtangadenna dagiti bituen iti dayta a sardam. Adda iti maysa bulong ti narukbos a kupiyyes.
“Adda sadiay ti sapsapulem a nam-ay ken kinawaya. Laglagipennakto no addakan sadiay…”
Agsipud ta mabuteng ni kuton iti timek, nagdardarasen a pimmanaw. Kinamangna ti katurodan iti daya.
NARABER dagiti nagduduma a ruot iti katurodan. Nalamiis ti aglawlaw.
Makapabang-ar dagiti ub-bog ken burayok iti aglawlawna. Saan a mauma ni nuang nga aguper iti kaykayatna kadagiti waig. Nakarikna iti wayawaya. Saanen nga agguyod iti arado wenno palpal wenno suyod wenno pangga. Awanen ti amona. Nawaya a kas kadagiti billit ken dadduma a paya tumatayab ken ayup iti dayta a katurodan.
Ngem saan a nakarikna iti naan-anay a kinaragsak.
Iti dayta met laeng a lugar, nalabon ti taraon ni kuton. Nawaya nga agaramid iti kayatna. Addaan iti wayawaya. Awan ti mangsipsiput kenkuana a soldado. Awan ti reyna nga inna pagrukbaban. Ngem saan met a nakarikna iti naan-anay a ragsak.
Agingga a nagsarak da nuang ken kuton.
“Apay nga addaka ditoy, kuton?”
“Pimmanawak idiay koloniami. Kasimronko ti trabaho nga inaldaw. Ti masipsiputan a kanayon ken ti agtamed a kanayon iti reyna. Sika ngay?
“Pinanawak ti amok.”
“Agpadata ngarud iti kasasaad. Naglayaska?”
“Wen. Naragsakak ditoy. Nakarkaro man itan ta addakan a kasasaok ken kadkaduak.”
“Kastaak met, nuang. Naragsakak met ditoy katurodan. Lalo itan ta addaka a kadkaduak,” imbales met ni kuton.
“Saantanto nga agsina iti kaanoman….”
“Wen, saantanto nga agsina…”
“No ditanto met la agsina, datan a dua ti agasawa,” kuna ni nuang.
“Wen, kasta ngarud. Ket ikarik kadaytoy a puon ti dakkel ken nalayog a sagat a siksika laeng ti innakto ipateg, awanen ti sabali pay,” kuna ni kuton.
(Adda tuloyna)


text:
Bantay Pulag
Ti Bantay Pulag (wenno sagpaminsan pay Bantay Pulog) ket isu ti maikadua a kangatuan a bantay idiay Filipinas. Isu daytoy ti kangatuan a pantok idiay Luzon kadagiti 2,922 a metro iti ngato ti lessaad ti baybay. Dagiti pagbeddengan a nagbaetan ti probinsia ti Benguet, Ifugao, ken Nueva Vizcaya ket agsasabatda idiay pantok ti daytoy a bantay.
Gapu ti kangatona, ti klima idiay Bantay Pulag ket natimbeng ken dagiti panagtudtudo ket kankanayon iti makatawen. Ti panagtudtudo iti bantay ket agtimbeng ti 4,489 mm iti tinawen ken ti Agosto ti kabasaan a bulan nga addaan iti natimbeng a panagtudtudo iti 1,135 mm.
Ti bantay ket pagtaengan dagiti 528 a nadokumentuan a sebbangan ti mula. Daytoy ket masna a pagtaengan ti endemiko nga Ansisit a Kawayan, (Yushania niitakayamensis) ken ti saleng (Pinus insularis) ken isu dagitoy ti kaaduan ti daytoy a lugar ti tropikal a kabakiran ti pino ti Luzon a mabirukan iti bakras ti bantay. Kadagiti patneng a biag ti kaatapan ket dagiti 33 a sebbangan ti billit ken dagiti nadumaduma a naipangta a mamalia a kas ti Ugsa ti Filipinas, Higante a Napuskol-Ipus nga Ulep Bao (“bowet”) ken ti Atiddog-Dutdot a Panniki. Ti Bantay Pulag ket isu laeng ti lugar a pagtaengan ti 4 a sebbangan ti Ulep Bao. Daytoy ket addaan iti kaaduan a panagdumaduma iti biodibersidad iti Filipinas, ken adda pay ti kabarbaro a nabirukan a (manipud idi 1896) 185 grams Ansisit nga ulep bao, Carpomys melanurus, ti manmano a kaputotan ti (endemiko iti Kordiliera) ken ti Koch pitta a billit ket maysa kadagiti naisagmak a sebbanganna.[2][3]
Idi Pebrero 20, 1987, ti dakkel a paset ti bantay ket naidesignado a kas Nailian a Parke babaen ti Proklamasion Blng. 75. Daytoy a tignay ket igandatna a mangpreserba ti enbironmento iti lawlaw ti bantay gapu kadagiti pangta manipud iti umad-adu a panagdur-as a kas ti konbersion kadagiti daga ti agrikultura, panagpataud ti tarikayo, panaganop, ken ti umad-adu a turismo.
Ti tattao nga Ibaloi ti Benguet ket inamipikadoda dakiti bangkayda ken ibalayanda kadagiti abut ti bantay. Dagiti kueba a pagitabonan ti mummy ti Kabayan, ket maysa daytoy kadagiti nangruna a pagpasiaran iti sitio, ken naikeddeng daytoy a nailian a kultural a gameng ti Filipinas babaen ti Bilin ti Presidente Blng. 374.[4]
Pannagna nga aktibidad[urnosen | urnosen ti taudan]
Gapu ti kangatona a bantay iti Luzon, ti Bantay Pulag ket mangawis kadagit adu nga agkalkalay-at ti bantay. Ti nangruna a pangawisan iti daytoy a panagkalay-at ket mairaman ti montane a kabakiran ken ti pantok iti penomeno iti "baybay dagiti ulep". Adda met dagiti uppat a nangruna a dalan a pangsang-atan iti pantok: dagiti dalan ti Ambangeg, Akiki, ken Tawangan manipud idiay Benguet ken ti dalan ti Ambaguio manipud idiay Nueva Vizcaya. Dagitoy a dalan ket imatonan babaen ti Nailian a Parke ti Bantay Pulag, babaen ti Departamento ti Enbironmento ken dagiti Masna a Rekurso.
Ti Nailian a Parke ket pagtaengan dagiti nadumaduma a tribu a kas dagiti Ibaloi, Kalanguya, Kankana-ey, Karao, Ifugao ken dagiti Ilokano.
Daytoy ti maikatlo a kangatuan a bantay iti Filipinas, kalpasan ti Bantay Apo ken Bantay Dulang-Dulang
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ a b de Ferranti, Jonathan; Maizlish, Aaron. "Banbantay ti Filipinas – 29 a Panpantok ti Bantay nga addaan iti prominensia kadagiti 1,500 metro wenno ad-adu". Naala idi 31 Enero 2011.
- ^ "Dagiti kamemng ti NUJP ket kinalay-atda ti Bantay Pulag para iti kawaya ti warnakan". GMA News Online. 20 Abril 2008. Naala idi 5 Marso 2012.
- ^ Cariño, Delmar (26 Abril 2008). "Team finds rare cloud rat breed after 112 years". Inquirer.net. Naala idi 5 Marso 2012.
- ^ Cariño, Delmar (27 Abril 2009). "Respect mummies, Pulag trekkers told". Inquirer.net. Naala idi 5 Marso 2012.


text:
STA. CATALINA, Ilocos Sur – Malaksid kadagiti paltog, droga, drug paraphernalia ken balbala ti nakumpiska dagiti polis iti inwayatda a nagsina a search operation iti pagtaengan ti maysa a mangngalap sadiay Barangay Poblacion ken Barangay Subec ditoy nga ili idi agsapa ti Marso 9.
Ad-adda pay a dimmagsen ti kaso maikontra ken ni Antonio Ramolete y Rallojay, 37, naasawaan, residente iti Barangay Poblacion, agsipud ta dua kadagiti paltog a nakumpiska dagiti operatiba ti nagpason ti lisensiada idinto a homemade ti maysa pay a paltog.
Iti operasion nga inwayat dagiti nagtitipon nga elemento ti CIDG Ilocos Sur, Sta. Catalina Police Station, Maritime Group, ISPPSC, PIB ken PDEA iti balay ni Ramolete iti Barangay Poblacion, nakakumpiskada iti maysa a cal. 54, Amscor Buddy nga addaan serial number B97180; maysa a gauge 12 shotgun nga addaan serial number 4558845, Karatay Magnum; 4 a magazine assembly para iti cal. 45; 7 a bala ti cal. 45; 2 bala para 12 gauge 12 shotgun; ken assorted drug paraphernalia.
Iti operasion sadiay Barangay Subec, nakakumpiska dagiti operatiba iti maysa a homemade/converted cal. .22 rifle; 2 spent shells ti .22 rifle; maysa a plastic sachet a nagkarga iti mapapati a shabu ken assorted drug paraphernalia.
Ngem segun iti polis, nagpason idi pay la Mayo 2015 ti cal. 45 pistol ken ti shotgun 12 GA a namarkaan Akkar (Karatay).
Iti pannakaisurat daytoy, maisagsaganan ti kaso a panagsalungasing iti RA 9165 ken RA 10591 maikontra ken ni Ramolete.
Kabayatanna, nagpositibo ti panagsukisok nga inwayat ti kapolisan ti Narvacan iti pagtaengan ti maysa a Reygie Cantoria y Dalipog, 34, naasawaan, mekaniko, ken residente iti Barangay Sulvec, Narvacan itay nabiit.
Nakakumpiska dagiti polis iti maysa a cal. super 38 Tanfoglio nga addaan serial number V02974; maysa a Valto Model 85 combat cal. 9mm; maysa a paltog a saan nga ammo ti kalibrena nga addaan marka a Libera Vendita nga addaan magazine; dua a magazine para cal. super 38, 10 a bala para cal. super 38, 5 spent shells para cal. super 38; 3 bala para cal. 9mm; maysa a bala para 12 gauge shotgun; maysa a bala para cal. 32; maysa a bala para cal. 22; ken maysa a holster.
Impakat dagiti polis ti panagsukisok babaen ti bileg ti search warrant nga inyisio ni Judge Gina Juan Chan ti Regional Trial Court Branch 22, Narvacan. (Tawid News Team)


text:
Demokrasia
Ti demokrasia ket maysa a porma ti gobierno a dagiti amin a naikeddeng nga umili ket adda ti agpapada a panagikeddeng kadagiti amin a panangipato a mabalin a mangbaliw kadagiti biagda. Ti demokrasia ket mangpalubos kadagiti tattao a makapada a makibinglay—no ti dagus wenno babaen kadagiti nabutosan a representatibo—iti panagisingasing, panagrang-ay, ken panagpartuat kadagiti linteg. Daytoy ket sakupanna dagiti kasasaad ti sosial, ekomnomiko ken kultura a mangipalubos ti nawaya ken agpadpada a panakasanay ti politiko a kinabukbukodan a panagikeddengl . Daytoy ket nagtaud manipud iti Griego: δnuokpatίa (dēmokratía) "turay ti tattao",[1] a naaramid manipud iti δῆuoς (dêmos) "tattao" ken kpάtoς (kratos) "bileg", circa 400 BC, tapno mangibaga kadagiti politiko a sistema nga idi ket adda kadagiti Griego siudad-estado, a naisangsangayan ti Atenas. Dagiti dadduma a kultura kalpasan ti Gresia ket nakaiparawadda kadagiti adu para iti ebolusion ti demokrasia a kas ti Taga-ugma a Roma, Europa, ken ti Amianan ken Abagatan nga Amerika.[2]
Ti demokratiko a gobierno ket maigiddiat kadagiti porma ti gobierno a ti bileg ket tinengtengngel babaen ti maysa, a kas ti monarkia, wenno ti bileg ket tinengtengngel babaen ti bassit a bilang dagiti tattao, a kas ti maysa nga oligarkia wenno aristokrasia. Nupay kasta, dagitoy a suppiatan, a tinawtawid manipud iti Griego a pilosopia, ket saanen a malaslasin gapu dagiti kontemporaneo a gobierno ket addaanda kadagiti naglalaok a demokratiko, oligarkiko, ken monarkiko nga elemnto. Ni Karl Popper ket inlawlawaganna ti demokrásia a maigiddiat ti diktadura wenno tirania, a daytoy ket mangipatpatengnga ti isip para kadagiti kalakaman dagiti tao a mangtengngel kadagiti dauloda ken ti mangikkat kaniada nga awan ti kammassapulan para iti maysa a rebolusion.
Adda dagiti nadumaduma a kita ti demokrasia, ngem adda dagiti dua a porma, dagitoy dua ket ket maipanggepda no kasano ti sibubukel a bagi dagiti umili—ti naturay a bileg iti aniaman a kita ti demokrasia—ti mangtungpal ti nakemna. Ti maysa a porma ti demokrasia ket ti dagus a demokrasia, a dagiti umili ket addaanda ti dagus ken aktibo a pannakibinglay kadgiti panagikeddeng ti gobierno. Kaaduan kadagiti moderno a demokrasia, ti sibubukel a bagi dagiti umili ket agtultuloy nga isu ti naturay a bileg ngem ti politiko a bileg ket saan a dagus a naisansanay babaen dagiti nabutosan a representatibo; daytoy ket tinawtawagan a kas ti representatibo a demokrasia. Ti konsepto ti representatibo a demokrasia ket kaaduan a rimsua manipud kadagiti kapanunotan ken dagiti patakder a naparang-ay iti las-ud ti Europeano a Tengnga a Panawen ken ti Panawen ti Panagpalpalawag ken dagiti Amerikano ken Pranses a Rebolusion.[3]
Dagiti pannakailasin[urnosen | urnosen ti taudan]
No adda konsenso no kasono ti mangipalawag iti demokrasia, ngem ti legado nga ekualidad, wayawaya ken ti alagaden ti linteg ket nailasin dagitoyen a kas dagiti nangruna a panangilasin manipuden kadagiti taga-ugma a panawen.[4][5] Dagitoy a pamunganayan ket naiballatek kadagit amin a mabalin nga umili a kas agpapada sakbay iti linteg ken addaan iti agpapada a pana-usar kadagiti lehislatibo a proseso. Kas pagarigan, iti representatibo a demokrasia, ti tunggal maysa a butos ket agpapada iti kadagsen, nga awan kadagiti awan gapuna a panangigawid a mabalin a maipakat iti sinoman nga agtartaray nga agbalin a representatibo, ken ti wayawaya dagiti mabalin nga umili ket masalaknibanda babaen kadagiti nalintegan a karbengan ken dagiti wayawaya a kadawyan a sinalaknibanna babaen ti batay-linteg.[6][7]
Ti maysa a teoria ket agtengtengel a ti demkrasia ket makasapul kadagiti tallo a kammasapulan a pamunganayan: 1) panagtengngel iti panagpangato, kas iti kinaturay nga agtataeng kadagiti kababaan ng aagpang iti turay, 2) saan a panagpapada iti politikan ken 3) dagiti kadawyan a sosisal nga inkedkeddeng laeng a maawat babaen dagiti tattao ken instituto a mangiballatek ti immuna kadagiti dua a pamunganayan iti panagtengngel ti panagpangato ken ti saan a panagpapada iti politika.[8]
Ti termino a "demokrasia" ket sagpaminsan a naus-usar a kas pangyababaan para iti liberal a demokrasia, a daytoy ket karuay ti representatibo a demokrasia amabalin a mangiraman kadagiti elemento a kas ti politikal pluralismo; ekualidad sakbay iti linteg; ti karbengan iti petision kadagiti nabutosan nga opisial para kadagiti panangirebbeng kadagiti reklamo; rumbeng a proseso; dagiti sibil a wayawaya; dagiti karbengan ti tao; ken dagiti elemento ti sibil a kagimongan iti ruar ti gobierno. Ni Roger Scruton ket insuppiatna a ti demokrasia laeng ket saan a makaited ti personal ken plikal a wayawaya malaksid no adda met dagiti instituto ti sibil a kagimongan.[9]
Kadagiti adu a pagilian, a naipangpangruna ti Nagkaykaysa a Pagarian a nangipaammo iti Westminster a sistema, ti kangrunaan a pamunganayan ket ti parlamentario a kinaturay, bayat a nagtaltalinaay iti kinawaya ti hustisia.[10] Idiay Estados Unidos, ti panagsina dagiti bileg ket kanknayon a nadkdakamat a s ti sentral a gupit. Idiay India, ti kadakkelan a demokrasia iti lubong, ti supremasia ti parlamentario ket suheto iti batay-linteg a mangiraman ti panagrepaso iti hustisia.[11] Dagiti sabali pay nga usar ti "demokrasia" ket mangiraman iti dagus a demokrasia. Urayno ti termino a "demokrasia" ket kadawyan nga inus-usar iti kontesto iti politikal nga estado, dagiti pamunganayan ket mabalin pay a maipakat kadagiti pribado a gunglo.
Ti agturay ti kaaduan ket kankanayon a nailista a kas panangilasin iti demokrasia. Isu a ti demokrasia ket mangipalubos para kadagitiminoridad ti politika ta maparukma babaen ti "tirania ti kaaduan" iti kaawan kadagiti legado a panangsalaknib kadagiti tao wenno dagiti karbengan ti grupo. Ti maysa a kammasapulan a paset ti maysa a "umno" a representatibo a demokrasia ket dagiti kompetrtibo a panagbutos a nasayaat para kadagiti substantibo[12] ken pamay-an.[13] Iti pay maipatinayon, wayawaya iti politikal a panangiyebkas, wayawaya iti bitla, ken wayawaya iti pablaak ket naikeddeng dagitoy kadagiti kammasapulan a karbengan a mangpalubos kadagiti mabalin nga umili tapno naskenda a mapaammuan ken mabalinda ti agbutos segun kadagiti bukod nga interesado.[14][15]
Naisingasing pay a ti batayan a langa ti demokrasia ket ti kapasidad dagiti amin nga agbutbutos ti nawaya ken napno a pannakibinglay iti biag ti kagimonganda.[16] Nga ddaan daytoy iti panangiyunay-unay kadagiti panangipagarup iti sosial a kontrato ken ti kolektibo a nakem dagiti amin nga agbutbutos, ti demokrasia ket mabalin pay a maiasin a kas porma ti politikal a kolektibismo gapu ta naipalawag daytoy a kas porma ti gobierno a dagiti amin a mabalin nga umili ket addaanda iti agpapada a karbengan iti panagaramid iti linteg.[17]
Bayat a ti demokrasia ket kankanayon a maipadpada iti republikano a porma ti gobierno, ti termino a "republika" ket klasiko a mangsakop kadagiti demokrasia ken dagiti aristokrasia.[18][19] Adda met dagiti demokrasia a batay-linteg a monarkia, a kas ti Nagkaykaysa a Pagarian.
Dagiti nagibasaran[urnosen | urnosen ti taudan]
Paammo
- ^ Demokratia, Henry George Liddell, Robert Scott, "Ti Griego-Inggles a Leksikon", idiay Perseus
- ^ Weatherford, J. McIver (1988). Dagiti Indiano nga agitited: kasano a binaliwan dagiti Indiano ti Amerika ti lubong. New York: Fawcett Columbine. pp. 117–150. ISBN 0-449-90496-2.
- ^ "Demokrasia".Encyclopædia Britannica.
- ^ Wayawaya ken hustisiapara iti dadduma iti Economist.com
- ^ "Aristotle, Politics.1317b (Libro 6, Paset II)". Perseus.tufts.edu. Naala idi 2010-08-22.
- ^ R. Alan Dahl, I. Shapiro, J. A. Cheibub, The Democracy Sourcebook, MIT Press 2003, ISBN 0-262-54147-5, silpo ti Liblibro ti Google
- ^ M. Hénaff, T. B. Strong, Public Space and Democracy, Pagmalditan ti Unibersidad ti Minnesota, ISBN 0-8166-3387-8
- ^ Kimber, Richard (1989). "On Democracy". Scandinavian Political Studies. 12 (3): 201, 199–219. ISSN 0080-6757.
- ^ Roger Scruton (2013-08-09). "A Point of View: Is democracy overrated?". BBC News.
- ^ "Parliamentary sovereignty". UK Parliament. Naala idi 18 Agosto 2013.
- ^ "All-party meet vows to uphold Parliament supremacy". The New Indian Express. 2 Agosto 2013. Naala idi 18 Agosto 2013.
- ^ Kasayat a substantibo ket kaibuksilanna iti ekualida kadagiti amin a mabalin nga umili kadagiti amin a mairebbeng a banag, ka siti panagpapada iti opurtunidad, dagiti sosial a kasasaad, kdpy.
- ^ Ti kasayaat ti panay-an ket kaibuksilanna a dagiti alagaden dagiti panagbutos ket nalawag, masakbayan a maiyasentar, ken saan a mangparabor iti aniaman a grupo weno tao iti sabali.
- ^ A. Barak,The Judge in a Democracy, Pagmalditan ti Unibersidad ti Princetons, 2006, p. 27, ISBN 0-691-12017-X, Silpo ti Liblibro ti Google
- ^ H. Kelsen, Ethics, Tom. 66, Blng. 1, Paset 2: Foundations of Democracy (Oktubre , 1955), pp. 1–101
- ^ Martha Nussbaum, Women and human development: the capabilities approach (Pagmalditan ti Unibersidad ti Cambridges, 2000).
- ^ Larry Jay Diamond, Marc F. Plattner (2006). Dagiti elektoral a sistema ken demokrasia p.168. Pagmalditan ti Umibersidad ti Johns Hopkins, 2006.
- ^ Montesquieu, Spirit of the Laws, Bk. II, ch. 2–3.
- ^ William R. Everdell. The End of Kings: A History of Republics and Republicans. Pagmalditan ti Unibersidad ti Chicago, 2000.
Dagiti akinruar a silpo[urnosen | urnosen ti taudan]
Midia a mainaig iti Demokrasia iti Wikimedia Commons
- Kitaen ti Demokrasia iti Proyekto ti Nawaya a Direktorio (iti Ingles)
- Ti Opisial a Website ti Pundasion ti Demokrasia , Mumbai – INDIA


text:
Abagatan a Korea
Nagsasabtan: 36°N 128°E / 36°N 128°E
Ti Abagatan a Korea ( denggen (tulong·paammo)), opisial a ti Republika iti Korea (Koreano: Daehan Minguk listen), ket maysa a naturay nga estado idiay akin-abagatan a paset iti Koreano a Peninsula.[6] Nailawlawag daytoy iti maysa a resolusion ti U.N. idi 1948 a kas daytoy laeng ti nalintegan a gobierno idiay Korea. Ti nagan a "Korea" is ket naala manipud iti Goryeo, maysa a dinastia a nagturay kadagti Tengnga a Panawen.
Dagiti kaarrubana ket ti Tsina iti laud, ti Hapon iti daya, ti Amianan a Korea iti amianan, ken ti Baybay Daya a Tsina iti abagatan. Ti Abagatan a Korea ket naisadag idiay amianan a natemplado a sona nga daytoy ket addan ti kaaduan kabanbantayan a dagdaga. Naksakup daytoy ti dagup a kalawa a 99,392 kuadrado kilometro[7] ken addaan iti populasion ti agarup a 50 a riwriw. Ti kapitoliona ken kadakkelan a siudad ket ti siudad ti Seoul, nga addaan iti populasion iti 10 a riwriw.
Ti arkeolohia ket mangipakpakita a ti Peninsula ti Korea ket sinakup idi babaen ti Akin-baba a Paleolitiko a paset ti panawen (2.6 Ma–300 Ka).[8][9] Ti pakasaritaan ti Korea ket mangrugi ti pannakapundar ti Gojoseon idi 2333 SK babaen ti naipakasaritaan a Dan-gun. Kalpasan ti panagkaykaysa ti Tallo a Pagpagarian ti Korea babaen ni Silla AD 668, ti Korea ket tinurayan idi babaen ti Goryeo a Dinastia (918–1392) ken Joseon a Dinastia (1392–1910). Daytoy ket insilpo babaen ti Imperio ti Hapon isi 1910. Idi patingga ti Maikadua a Sangalubongan a Gubat, ti Korea ket nabingbingay idi kadagiti sona a panagsakop ti Sobiet ken Estados Unidos. Ti maysa a panagbubutos ket natengngel idiay sona ti Estados Unidos idi 1948 a nakaiturongan ti pannakapartuat ti Republika ti Korea. Urayno ti Nagkaykaysa a Pagpagilian ket nangipasa iti resolusion a nangirangang a ti Republika laeng ti nainkalintegan a gobierno idiay Korea, dagiti Sobiet ket nangipatakderda ti kasuppiat a gobierno idiay Amianan.
Ti Koreano a Gubat ket nangrugi idi 1950 idi dagiti puersa manipud iti Amianan ket rinautda ti Abagatan. Ti gubat ket nagpaut iti tallo a tawen ken nairaman ti Estados Unidos, Tsina, ti Kappon ti Sobiet, ken dagiti dadduma pay a pagpagilian. Ti pagbeddengan a nagbaetan kadagitoy dua a pagilian ket agtultuloy a kas ti kakaruan a napasammakedan iti lubong. Kadagiti dekada a simmaruno, ti ekonomia ti Abagatan a Korea ket dimmakkel unay ken ti pagilian ket nabaliwan iti maysa a nangruna nga ekonomia.[10] Ti sibilian a gobierno ket sinukatanna ti militar a turay idi 1987. Iti agdama, ti Abagatan a Korea ket addaan iti nainget a linteg ti panagtengngel ti paltog a mairanggo kadagiti pagilian nga addaan iti kabassitan a bilang dagiti armas iti tungngal maysa a tao.
Ti Abagatan a Korea ket maysa a presidensial a republika a mangbukel kadagiti 17 nga administratibo a pannakabingbingay ken maysa daytoy a narang-ay a pagilian nga addaan iti nangato unay nga alagaden ti panagbiag. Daytoy ti maikapat a kadakkelan nga ekonomia ti Asia ken ti maika-15 (nominal) wenno Maika-12 (Pagpadaan ti kapigsa ti panag-gatang) a kadakkelan nga ekonomia iti lubong.[11] Ti ekonomia ket pinaadar kadagiti panagiluas, nga adda dagiti pannakaipatenga ti panagpataud kadagiti elektronika, dagiti lugan, dagiti panagaramid ti barko, makina, dagiti petrokimiko ken robotika. Ti Abgatan a Korea ket kameng ti Nagkaykaysa a Pagpagilian, WTO, ken OECD, ken ti nangpundar a kameng ti APEC ken ti Pantok ti Daya nga Asia.
Etimolohia[urnosen | urnosen ti taudan]
Ti nagan a Korea ket nagtaud manipud iti Goryeo, a mangibagbaga ti tagaugma a pagarian ti Goguryeo, ti immuna a dinastia ti Korean a binisita babaen dagiti agtagtagilako a Persiano a nangibagbaga iti daytoy iti Koryŏ (Goryeo; 고려) a kas Korea.[12] Ti termino a Koryŏ ket kaaduan pay a nausar tapno mangibaga ti Goguryeo, a bukod a nanginagan kaniana iti Koryŏ idia maika-5 a siglo. Uray ti kaadda dagiti panangiletra iti Corea ken Korea kadagiti pablaak ti maika-19 a siglo, adda met dagiti Koreano a namatmati a ti Imperio ti Hapon, iti dayta a panawen ti panagsakop ti Hapon, ket nangigagara ti naiyalagad a panangiletra iti Korea, a mangaramid ti Hapon nga umuna nga alpabetiko nga agparang.[13]
Babaen ti turay ti Hapon, ti "Joseon" ket nagbalin nga opisial a nagan para iti intero a teritorio, ngem saan daytoy a unibersal nga inaw-awat. Idi las-ud ti daytoy a panawen, adda met dagiti nadumaduma a grupo a nakilaban para iti pannakawayawaya, ti kadayegan ket ti Daehan Minguk Imsi Jeongbu.
Kalpasan ti panagsuko ti Hapon, idi 1945, ti Republika ti Korea (Daehan Minguk) ket naampon idi a kas ti nalinteg a nagan para iti baro a pagilian. Gapu ta ti gobierno ket tinengngelna laeng ti akin-abagatn a paset ti pagilian ti Koreano a Peninsula, naaramid idi ti inpormal a termino ti Abagatan a Korea , ken nagbalbalin daytoy a kadawyan iti Akinlaud a Lubong. Nupay kasta, dagiti Koreano ket agtultuloyda a a mangibagbaga ti masa ti daga wenno ti intero a peninsula a kas laeng ti Hanguk (Korea) wenno Namhan (Abagatan a Korea).
Dagiti nagibasaran[urnosen | urnosen ti taudan]
- ^ Korea, Abagatan: Tattao ken Kagimongan, CIA World Factbook.
- ^ "총인구, 인구성장률 : 지표상세화면 (panagadu ti populasion)". Opisina ti nailian nga Estadistika. 2008. Naala idi Oktubre 29, 2010.
- ^ a b c d "Abagatan a Korea". Internasional a Pondo ti Panguartaan. Septiembre 2011. Naala idi Nobiembre 5, 2011.
- ^ "Country Comparison :: Distribution of family income – Gini index". The World Factbook. Langley, Virginia: Central Intelligence Agency. Naala idi Nobiembre 11, 2013.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ CIA World Factbook
- ^ "Ti Heograpia ti Korea". Asianinfo.org. Pebrero 1, 2010. Naala idi Hulio 13, 2010.
- ^ "Dagiti Taga-ugma a Sibilisasion" (Press release). Kanada: Naarian a Museo ti Ontario. Disiembre 12, 2005. Naala idi Abril 25, 2010.
- ^ Prehistoriko a Korea, OPisina ti Primo Ministro.
- ^ "Abagatan a Korea: Ekonomiko ken dagiti sosial a panmagrang-ay". Encyclopædia Britannica. Naala idi Pebrero 18, 2010.
- ^ Reporta para kadagiti Napili a Pagilian ken Suheto, Internasional a Pundo ti Panguartaan.
- ^ Yunn, Seung-Yong (1996), "Dagiti nasapa a pannakaiyasideg dagiti Muslim iti Korea", Relihioso a kultura ti Korea, Hollym International, p. 99
- ^ Demick, Barbara. "Breaking the occupation spell: Some Koreans see putdown in letter change in name." Boston Globe. Septiembre 18, 2003. Naalidi Septiembre 2, 2013.
Dagiti akinruar a silpo[urnosen | urnosen ti taudan]
- Midia a mainaig iti Abagatan a Korea iti Wikimedia Commons
- Ti opisial a website ti Republika ti Korea (Korea.net)
- Ti Opisial a Sitio ti Alagaden ti Turismo ti Korea
- Abagatan a Korea a naikabil iti The World Factbook (iti Ingles)
- Kitaen ti Abagatan a Korea iti Proyekto ti Nawaya a Direktorio (iti Ingles)


text:
CANDON CITY – Maysa manen a mapapati a sigud a kameng ti New Peoples Army ti boluntario a simmuko iti maysa a kameng ti polisia iti daytoy a siudad.
Nabigbig ti simmuko a ni Josue Bennagen, addaan iti naan-anay a tawen, ken residente iti Kinmarin, Salcedo. Mapapati a kameng ti KLG de Lara Command ni Bennagen.
Naisayangkat ti isusuko ni Bennagen babaen ti koordinasion ni Police Inspector Melecio Anneb, kameng ti polisia ti Candon City, ken taga-Salcedo met laeng.
Kinuna ni Insp. Anneb nga nagikkat a kameng ti NPA ni Bennagen idi Setiembre 2004, ket iti dayta a panawen, naguray iti umiso a gundaway a sumuko iti gobierno.
Itay Oktubre, mapapati a simmuko iti polis ni Alex Tan, maipagarup a kameng met ti KLG de Lara Command.
Ngem kinuna ni Tan a saan a simmuko kas alegasion ti polis ken saan a pudno ti maipadpadamag a kameng ti NPA.
Kinuna met ti amana nga isu ti umuna a mangisuko ken ni Tan no pudno nga NPA daytoy.


text:
DAGUPAN CITY – Kas paset ti gannuatna a maiyasideg ti serbisio kadagiti tattao, insayangkat ti Philippine Regulation Commission Baguio Regional Office ti pannakaproseso dagiti aplikasion para iti July 10 2010 Nurses Licensure Exams idi Abril 30 ken May 1, 2010, daytoy ti impakaammo ni PRC Regional Director Teofilo Gaius M. Sison, Jr.
Naangay ti pannakaproseso dagiti aplikasion iti Philippine Medical Society Building, AB Fernandez Avenue, Dagupan City, Pangasinan babaen ti pannakikoordinar iti PNA-Pangasinan Chapter.
Kabayatanna, kas paset ti pannakipasetna iti Labor Day celebration, insayangkat ti PRC, Baguio Regional Office, ti pannakaproseso ti pannakapabaro ti professional license ID idi Mayo 1 iti Rosales, Pang-sinan.
Nangrugi ti panagproseso iti 10:00 a.m. ti bigat agingga iti 5:00 p.m iti SM City Events Center iti nadakamat nga ili babaen ti pannakikoordinar iti nasao a panagproseso ti Department of Labor and Employment Regional Office No. 1.#


text:
Panagsurat
Ti panagsurat ket pagsasao iti maysa a tekstual a pamay-an babaen ti panag-usar iti maysa nga agsmang dagiti senial wenno dagiti simbolo (naamammuan a kas ti panagsurat a sistema).[1] Daytoy ket nailaslasin manipud ti ilustrasion, a kas ti rukib a panangiladawan ken pinintaan, ken ti simboliko a pannkapreserba ti pagsasao babaen ti saan a ttekstual a midia , a kas ti magnetiko a sintas ti audio.
Ti panagsurat ket mabalin a nairugi a kas nagbanagan iti politikal apanagpadakkel kadagiti taga-ugma a kultura, a nakasapulda kadagiti nasayaat a pamay-an para iti panagited kadagiti pakaaammo, panangimaton kadagiti pakabilangan ti pinansia, panagidulin kadagiti naipakasaritaan a rehistro, ken dagiti kapada dagitoy nga ar-aramid. Idi agarup a maika-4 a milenio BC, ti kinarikuti panagtagilako ken administrasion iti Mesopotamia ket nadakkelanna ti memoria ti tao, ken ti panagsurat ket nagbalin a makeddengan a pamay-an iti panagrehistro ken panangirepresenta kadagiti transaksion iti maysa a permannente a porma.[2] Iti Taga-ugma nga Ehipto ken Mesoamerika ti panagsurat ket mabalin a nagtaud manipud kadagiti kalendriko ken politikal a kammasapulan para iti panagrehistro dagiti naipakasaritaan ken enbironmental a paspasamak. Ti kaduogan a naamammuan a idiay Tsina ket iti dibinasion iti naarian a korte.
Dagiti nota[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti Panagsurat ti tao iti Wikimedia Commons
- Pagsasao, Panagsurat ken Alpabeto: Ti pannakisinnarita kenni Christophe Rico Damqatum 3 (2007)
- Apay nga agsurat? – ti pakasaritaan iti panagsurat ken ti alpabeto manipud ti Biblioteka ti Britaniko


text:
Sarita ni Dexter Marin Fabito
(Umuna a paset)
NALUKAGAK iti pannakaituglepko idi mangegko ti taul ni Bato iti sango daytoy balay ni Amo Batag. Aso dayta ni Sabas nga anak ti amok. Tarakennak ni Amo Batag. Madamak nga ukopan dagiti sangapulo nga itlogko ditoy baki a naipatakder a kawayan ken nalaga ti akinngato nga ungtona. Naikali ti puonna iti abay ti bulong ti labig a diding ti balay ken naigalut ti baki iti pasag. Adda pay maysa a baki iti asidegko. Ngem awan pay itlogna ta siak pay laeng ti agit-itlog kadakami a manok. Naimeng ti ayanko ta arigna matuknok ti bulong ti labig nga atep. Bulong ti labig met laeng ti diding daytoy balay.
Sinabaliak ti plastar dagiti sakak. Inyurnosko ti maysa a nailisi nga itlogko babaen ti sippitko. Sangapulo dagiti itlogko nga ukopak. Naipasabat iti panagkitak ti amok idi kumitaak iti daya. Sarsarunuen da Amo Sidro a sigud nga amok ken ni Omar nga anakna. Agturongda iti ayanko.
Nagdanagak. Umaydak ngata alaenen? No mabalbalin, diak koman kayat ti agsubli idiay. Nakapupokak ngamin idi addaak kaniana. Kaduak ti dua pay nga upa a padak a netib, ken dagiti agkabsat nga upa ken kawitan a Sasso – daytay nalulukmeg ti pulina a manok a maris-kayumanggi. Iti abaymi a panakkelen a pagpupokan, nakabalud met dita dagiti tallo nga upa ken maysa a kawitan nga abuyo. Ginatangna kano dayta ken ni Nana Puring. Agpada da Nana Puring ken Amo Batag nga Agta. Kayatna kano a paaduen dagiti abuyo ta mapukpukaw kanon ti pulida. Kasta ti kuna ni Amo Sidro idi pimmasiar ti gayyemna nga agnagan Maykel.
Idi addaak pay kada Amo Sidro, kanayon a giniling a mais ti ipakpakanna kaniak. Ditoy, innapuy ti kanayon nga ikurkor kadakami ni Amo Batag. Adu pay ti mabirokanmi a kuriat, abaleng, alinta, anay, ken irik no kasta a panaggagapas. Kangrunaanna, nawayaak a mapan iti kayatko a turongen.
“Apagisu, manong,” kinuna ni Amo Batag. Immatiddog ti ayugna iti naudi a balikasna. Nagparang dagiti kinoloran ti mama a ngipenna. “Karugrugina a mangukop itay bigat.”
“Lima laeng dagitoy ipaukopko,” insungbat ti Amo Sidro. “Kayatko ngamin a paaduen dagiti manokko a Sasso.”
“Wen, manong…” insungbat ni Amo Batag.
“Mano aldaw sa mapissaan dagiti itlog, tatang?” dinamag ni Omar idi mangal-ala ni Amo Batag iti itlogko. Dua ti inyaon ti imana.
“Duapulo ket maysa, anakko.”
“Ket diay ngarud itlog ti pato, tatang?” buybuyaen ni Omar ni Amo Batag a nangidisso iti daga ti maikalima a kinautna nga itlogko.
“Ay, ket makabulan, a, anakko. Napuspuskol ngamin ti ukis ti itlogda.” Iyaw-awat ni Amo Sidro dagiti lima nga itlog ti Sasso ken Amo Batag.
“Nagbayagen,” kinuna ni Omar. Inasitgan ni Sabas ngem kimmayakay ni Omar.
“Dimo ad-adaywan, a, anakko,” kinuna ni Amo Sidro. “Aggayyemkayo ket. Di kadi, Sabas?”
Immisem ni Sabas. “Wen, angkel…” insungbatna kas iti ayug ti amana.
“Ne, inkam ngaruden ket adda pay turongek,” kinuna ni Amo Sidro kalpasan a naitiponna dagiti lima nga itlog kadagiti lima a nabati nga itlogko nga ukopak. “Ikkankanto iti taraknem a Sasso inton mapaaduk ida.”
“Agyamanak a, manong. . .”
Siniputak ti iyaadayo dagiti agama. Malagipko, adda subsubeg ni Omar. Pasaray agapada iti adina, ni Anjo. Adda iti maikapat a grado ni Omar. Umuna met a grado ni Anjo. Masansan nga ungtan ida ni Amo Sidro idi addaak idiay. Saan met ngamin ida a bauten ti amada. Ditoy, manmano la agapa da Sabas ken ni Karias nga adina . Simmurot itay ti adina iti inana a napan nagala iti aba idiay asideg ti bantay.
Adda pay idi naminsan nga inungtan ti inana, ni Manang Emiang, ta saan a kayat daytoy ti agsida ti itlog. Dina pay kayat ti agsida iti karnemi a netib. Kaykayatna a sidaen daytay magatang iti tiendaan. Broiler kano dagitoy. Kayatna kano ta napudpudaw ngem iti netib.
“KRRK! Krrk! Krrk!” kinunak apaman a nakadissoak iti daga. Nakangato dagiti payakko. Bimmabaak ta mabisinak. Ken tapno watwatek ti bagik. Uppat nga aldaw ngaminen a diak bimmaba. Nagturongak iti sirok ti naparsaan a tabungaw. Nadanonak ditoy dagiti lima nga agkakabsat nga agtaeng ngata iti dua bulan. Adda iti di unay adayo ti nalabaga a kawitan. Nagkaraykayak iti abay ti adigi ti parsa.
“Krrk! Krrk!” Inukradko bassit dagiti payakko sa nagtarayak idi immaynak sinarigsigan ti kawitan. Kinamatnak ngem nagtayabak sa nagdissoak iti sanga ti bayawas. Dinakon kinamat. Ti burik nga upa iti abay ti baraniw ti insublatna a sinarigsigan.
Medio nalulem ken naangin ita nga aldaw. Ngem, saanak a malammin ta nabara ti bagik. Kastoykami a manok, nabarbara ti bagimi ngem iti gagangay no kastoy a mangukopkami.
(Adda tuloyna)


text:
Wikisource
Ti Wikisource ket ti maysa nga online a biblioteka a digital ti nawaya a linaon dagiti taudan ti teksto iti wiki, nga inpatpataray babaen ti Pundasion ti Wikimedia . Ti Wikisource ket ti nagan ti proyekto a kas sibubukel ken ti nagan ti tunggal maysa a kayarigan ti proyekto (ti tunggal maysa kayarigan ke tkadawyan a mangirepresnta ti sabali a pagsasao); dagiti nadumaduma a Wikisource ket mangbukel ti amin a proyekto ti Wikisource. Dagitikangrunaan a gandat ti proyekto ket ti mangsangaili kadagiti amin a porma ti nawaya teksto , kadagiti adu a pagsasao, ken dagiti patarus. Kasisigud a naaramid a kas maysa nga arkibo a mangipenpen kadagiti naserbi wenno importante a teksto (ti immuna a tekstona ket ti Déclaration universelle des Droits de l'Homme), daytoy ket naipadakkelen tapno agbalin a biblioteka ti sapasap a linaon. Ti proyekto ket opisial a nangrugi idi Nobiembre 24, 2003 babaen iti nagan a Project Sourceberg. Thi nagan a Wikisource ket inampon met idi iti dayta a naladladaw a tawen ken nakaawat iti bukodna a nagan ti dominio kalpasan dagiti pito a bulan. Ti proyekto ket nadildillaw gapu ti kaawan ti kinatalek ngem daytoy ket dinakdakamat met babaen dagiti gunglo a kas ti National Archives and Records Administration.[3]
Dagiti nagibasaran[urnosen | urnosen ti taudan]
- ^ Ayers, Phoebe; Matthews, Charles; Yates, Ben (2008). How Wikipedia Works. No Starch Press. pp. 435–436. ISBN 978-1-59327-176-3.
- ^ "Wikisource.org Site Info". Alexa Internet. Naala idi 2016-05-13.
- ^ "Transcribe | Citizen Archivist". Naala idi 4 October 2013.


text:
BANTAY, Ilocos Sur – Lima a Toyota Altis ti manamnama a maited iti lima a police stations iti probinsia ti Ilocos Sur.
Daytoy ti naammuan ken ni PSSupt. George Regis, agdama a provincial director ti Philippine National Police ti Ilocos Sur.
“Adda lima a mobile vehicles a maideliber iti Region I, partikular iti Ilocos Sur,” kinuna ni Regis iti pannakiuman kenkuana ti DZTP ken Tawid News Magasin.
Kinuna ni Regis a maikkan iti saggaysa a mobile patrol car ti Bantay, Santa, Santiago, Santa Lucia ken San Esteban.
Nupay kasta, innayon ti provincial director a naitantan biit ti panakaited dagiti lugan ta mausarda pay iti maysa nga aktibidad idiay Manila. Manamnama a kalpasan ti nasao a programa, maideliberton dagiti lima a lugan kadagiti nasao a lima nga ili ti probinsia.
“Naiprogramamin para iti Bantay, Santa, Santiago, Santa Lucia ken San Esteban para iti nalawlawa a visible patrolling,” inlawlawag pay ti provincial director.


text:
ISO 4217
ISO 4217 ket isu ti alagaden nga inpablaak babaen ti Gunglo ti Sangalubongan para iti Panagalagad, a mangilasin ti panangikeddeng ti kuarta, dagiti kodigo ti pagilian (alpha ken numeriko), ken mangirepensia kadagiti bassit nga unit kadagiti tallo a tabla:
- Tabla A.1 – Agdama a kuarta ken listaan ti kodigo dagiti pundo[1]
- Tabla A.2 – Agdama a kodkodigo dagiti pundo[2]
- Tabla A.3 – Listaan ti kodkodigo para kadagiti naipakasaritaan a denominasion dagiti kuarta ken punpundo [3]
Dagiti tabla, pakasaritaan ken dagiti agdama a pagtutungtungan ket tinartaripato babaen ti SIX Interbank Clearing.[4]
Ti listaan ti kodigo ti ISO 4217 ket inus-usar iti panagbanko ken negosio iti sangalubongan. Kadagiti adu a pagilian dagiti kodigo ti ISO para kadagit kadawyan a kuarta ket pubiko nga adu ti makaammo a dagiti gatad ti panangisukat a naipablaak kadagiti warnakan wenno naipablaak kadagiti banako ket agus-usarda laeng kadagitoy a panangilasin kadagiti nadumaduma a kuarta, imbes a ti naipatarus a nagnagan ti kuarta weeno dagiti saan a nalawag a simbolo ti kuarta. Dagiti kodigo ti ISO 4217 ket inus-usar kadagiti baliete ti eroplano ken dagiti baliete ti internasional a tren tapno maikkat dagiti aniaman a saan a nalawag a maipagggep iti presio.


text:
SALCEDO, Ilocos Sur – Tapno maay-ayo dagiti mannalon nga agpatanor iti bukel, nangatngato ti panaggatang ti agriculture office ditoy iti irik ngem dagiti komersiante iti Candon City.
Daytoy ti naammuan kabayatan iti interbio ken ni Ismael Domino, municipal agriculture officer ditoy.
“Tutuonanmi iti P3 dagiti gatangenmi a certified seeds kadagiti mannalon ditoy Salcedo tapno maay-ayoda nga agpatanor iti bukel,” kinuna ni Domino.
Kinuna ni Domino nga agarup 16 nga ektaria ti namulaan iti certified seeds ngem bassit ti produksion dagiti dadduma a seed growers ta saanda unay a sinurot ti teknolohia.
Dagiti certified seeds ti maysa kadagiti kangrunaan nga imulmula dagiti seedgrowers ditoy a maalada babaen ti subsidy program ti agriculture office.


text:
Maysa met a paset ti nakaipabuyaan dagiti datdatlag ti kadakkelna nga apit dagiti mannalon ken mangngalap. Adda dagiti atiddog a bunga ti paria, marunggay, kabatiti, dadakkel ken agkakadagsen a kamas, langka, kamatis, lasona, bawang, mais, repolio, cauliflower, tabungaw, kamoteng kahoy ken dadduma pay a produkto iti talon. Adda pay naiparang a dadakkel a lames kas iti tilapia, sea bass, apahap, rasa, igat ken hito.
Iti met amianan ti kapitolio a naidispley dagiti dadakkel ken nakakaskasdaaw nga animal kas iti nadadagsen a manok, dadakkel ken lima ti anakna a kalding, saan a gagangay ti kadakkelna a baka, nuang, karnero ken dadduma pay a taraken dagiti kaprobinsiaan. Amin dagitoy ket nairaman iti Salip dagiti Naisangsangayan ken Datdatlag. Naipaayan iti premio dagiti nangabak iti agduduma a kategoria a naiyawat iti maudi nga aldaw ti parambak.
Maysa met a photo exhibit a napauluan iti Punganay ti Kannawidan ti naipabuya iti Palacio Arsobispado. Naangay daytoy babaen ti pannakitinnulong ti The Ilocandia Photographic Society. Ditoy a naipakita dagiti daan a ladladawan iti agduduma a paset ti Ilocos Sur ken dagiti obra dagiti potograpo a kameng ti TIPS.
Iti Plasa Salcedo, naisayangkat met ti choir, drum and lyre, ken street dancing competition a nangipakitaan dagiti ubbing nga agbasbasa iti elementaria iti laingda.
Naangay pay ti kontes iti kinnaaduan ti makan ken mainum iti kamalman ti maikadua nga aldaw ti parambak.
Naideklara nga ari ken reyna dagiti simmalip iti agduduma a kategoria a pakaibilangan da: Danilo Gaoiran ti Puro, Magsingal (kalamay eating contest); Ariel Valdez ti San Ildefonso (cornik eating contest); Carol Mendoza ti Barangay III, Vigan City (bibingka eating contest); Roldan Perez ti Balaleng, Bantay (empanada eating contest); Pamela Brillantes ti Pantay Daya, Vigan City (tinubong eating contest); Aris Andres ti San Julian Sur, Vigan City (hopia eating contest); Paulina Mata ti San Julian Norte, Vigan City (suman eating contest); Pablo Bernal ti San Julian Norte, Vigan City (longganisa eating contest); Jose Baradi ti San Julian Norte, Vigan City (bagnet eating contest); Angela Regua ti Barangay III ken Teodoro Peralta ti San Julian Norte, Vigan City (basi drinking contest).
Nagpabuya ti Bayanihan Dance Company iti karabianna a nakaitampokan dagiti agduduma a folk dances ken nakaipangngegan dagiti samiweng ken uni dagiti indigenous instruments iti pagilian.
Impakita met dagiti duapulo ket lima a kandidata iti Saniata ti Ilocos Sur dagiti talentoda iti Talent Night. Napili kas Star of the Night ni Unique Fadul ti Cabugao gapu iti makapasagawisiw a panagsalana.
Naituloy dagiti pasalip iti maikatlo nga aldaw. Immuna a naiparang dagiti nakainsigudan a sala babaen kadagiti estudiante manipud iti upland municipalities kasta metten dagiti folk dances kas iti Binatbatan, Rogelia, Kundiman, Kalapati, Surtido Sur, Sinnublian, Baingles ken Dinnaklisan. Kalpasan ti pangaldaw a naangay ti pasalip iti contemporary dances.
Iti pannakiuman ken ni Mr. Shan Tumacdang a nangtarawidwid iti dua nga aldaw a pasalip, kinunana a dagiti nangabak kadagiti pasalip ti mangirepresentar iti Ilocos Sur iti Regional Arts Festival sadiay Pangasinan inton Marso.
Nadiskobre dagiti agduduma a talento ni Ilokano iti talent search iti sardam. Adda nagsala, nagkanta, nagtokar iti instrumento ken adda pay nagsalamangka.
Iti maikapat nga aldaw, impakita met dagiti craftsmen ti laingda iti delphic games (on the spot craft demo ken most innovative products). Adda kurtina a naaramid iti plastik, kawayan ken dadduma pay nga aramid manipud iti ima dagiti agparpartuat. Kasta metten a nailukat ti agmalmalem a chess competition para met kadagiti Ilokano a nalalaing itoy a mind game.
Imparang met dagiti upland municipalities dagiti agduduma a kadaanan a ritual kas iti kaykay-ab ti Banayoyo; wanes ti Lidlidda; Lablabbaan ti San Emilio; Tayuktok ti Gregorio del Pilar; palis, sagawsaw ken kam-an si wanes ti Suyo.
(Adda tuloyna)


text:
Akin-amianan nga Amerika
Ti Akin-amianan nga Amerika ket isu ti akin-amianan a rehion ti Kaamerikaan, ken ti paset ti kontinente ti Amianan nga Amerika. Daytoy ket naisanglad a dagus iti amianan ti rehion ti Tengnga nga Amerika;[1] ti pagbeddengan ti daga a nagbaetan dagiti dua a rehion nga agtugmok iti pagbeddengan a nagbaetan ti Estados Unidos ken Mehiko. Iti heopolitiko, segun ti isbangan dagiti heograpiko a rehion ken dagiti subrehion nga inus-usar babaen ti Nagkaykaysa a Pagpagilian, ti Akin-amianan nga Amerika ket buklen ti:[2][3] Bermuda, Kanada, Greenland, San Pedro ken Miquelon, ken ti Estados Unidos.
Dagiti linaon
Dagiti panangipalawag[urnosen | urnosen ti taudan]
Dagiti mapa nga agus-usar iti termino ti Akin-amianan nga Amerika ket nabayagen ken manipud idi 1755, idi ti rehion ket sinakop iti Pransia, Gran Britania, ken Espania.[4] Ti Nadaeg a Tignay ti Deklarasion ti Wayawaya ti Akin-amianan nga Amerika idi 1813 ket naipakat iti Mehiko. Ita nga aldaw, ti Amianan nga Amerika ket mairaman ti dyad Kanada-Estados Unidos, dagiti narang-ay a pagilian a mangipakpakita kadagiti nangato a Pagsurotan ti Panagrang-ay ti Nagtagitaoan ken nakaro a panangitipon ti ekonomia bayat a makibinningay kadagiti adu a sosioekonomiko a pakailasinan.[5]
Dagiti pagilian ken dagiti agkamkammatalek a teritorio[urnosen | urnosen ti taudan]
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Gonzalez, Joseph. 2004. "Northern America: Land of Opportunity" (ch. 6). The Complete Idiot's Guide to Geography. (ISBN 1592571883) New York: Alpha Books; pp. 57-8
- ^ Definition of major areas and regions, from World Migrant Stock: The 2005 Revision Population Database, United Nations Population Division. Naala iti online idi Oktubre 3, 2007.
- ^ Composition of macro geographical (continental) regions, geographical sub-regions, and selected economic and other groupings, UN Statistics Division. Naala iti online idi Oktubre 3, 2007. (Pranses)
- ^ Jacques-Nicolas Bellin|Bellin, Jacques-Nicolas]]. 1755. Carte de l'Amerique septentrionale (Map of Northern America). Item NMC 21057: Library and Archives Canada.
- ^ Torrey, Barbara Boyle & Eberstadt, Nicholas. 2005 (Aug./Sep.). "The Northern America Fertility Divide." Hoover Institution Policy Review. No. 132.
- ^ Malaksid no naibaga iti sabali, dagiti pigura ti kalawa ti daga ket naala manipud ti "Demographic Yearbook—Table 3: Population by sex, rate of population increase, surface area and density" (PDF). United Nations Statistics Division. 2008. Naala idi 2010-10-14.
- ^ Mairaman ti Estado ti Hawaii, nga adayo manipud ti masa ti daga ti Akin-amianan nga Amerika idiay Taaw Pasipiko ken isu nga ad-adu daytoy a mainaig kadagiti sabali a teritorio ti Oceania.
Dagiti silpo ti ruar[urnosen | urnosen ti taudan]
Midia a mainaig iti Akin-amianan nga Amerika iti Wikimedia Commons


text:
Friday, March 27, 2015
INSALIP TI LGU-CABUGAO, NAGGAPUAN TI MAJOR AWARD ITI “GAWAD KALASAG 2014”!
Cabugao, Ilocos Sur – Ti Gawad Kalasag Award ket nabuangay babaen iti National Disaster Risk Reduction and Management Council (NDRRMC) babaen iti Department of National Defense (DND) ken ti Department of the Interior and Local Government (DILG) ket tinawen a mapadayawan dagiti LGU’s agraman dagiti maseknan a naisalip nga indibidual iti dayta a Gobierno Lokal.
Iti biang ti LGU- Cabugao, sakbayna ket nagun-od ni Miss Myrene Bruno Somejo, 13, agnaed iti Barangay Daclapan, Cabugao, Ilocos Sur ti pammadayaw a Regional Gawad Kalasag 2014 Winner under the Individual/Living Heroic Act Category babaen iti Office of the Civil Defense, Regional Office 1, Regional Disaster Risk Reduction and Management Council 1, agpada nga adda iti salinong ti Department of National Defense (DND).
Naited ti Pammadayaw iti naangay a Regional Gawad Kalasag 2013 and Bannuar ti Amianan 2014 Joint Awarding Ceremony idiay Hotel Ariana, Paringao, Bauang La, Union idi Pebrero 6, 2015.
Inawat pay ni Myrene Bruno Somejo ti Plake ti Pammadayaw manipud ken ni Mayor Edgardo “Ediboy” S. Cobangbang, Jr. a binayabay ni MLG Officer Constancia “Connie” L. Quinola agraman dagiti kameng ti pamilia ti napadayawan kalpasan iti Flag Ceremony ti Pamilia LGU-Cabugao iti sango ti Munisipio idi Pebrero 9, 2015.
Maibasar iti pakaammo ni Hon. Melchito M. Castro, Regional Director, OCD RO 1 ken Chairperson, RDRRMC 1 ken ni Mayor Edgardo S. Cobangbang, Jr., Chairperson ti MDRRMC, Cabugao, Ilocos Sur, ket nairaman ni Myrene B. Somejo iti Actual Awarding a maangay iti Tejeros Hall, Armed Forces of the Philippines Commissioned Officers’ Club (AFPCOC), Camp General Emilio F. Aguinaldo, Quezon City idi Marso 26, 2015 babaen iti Tema: “2014 Gawad KALASAG”: Search for Excellence in Disaster Risk Management and Humanitarian Assistance, National Level gapu iti impamatmatna a kinatured a nangisalakan iti kabsatna ken gayyemna iti peggad iti pannakalmesda koma iti baybay iti laksid ti kinaganus ti tawenna ket maibilang a modern-day hero ken mapagtuladan ti kaaduan, segun iti nailanad iti Pammadayaw a naited kenkuana. Malaksid kadagiti Plake ket nakaawat pay ni Miss Somejo iti Cash a Premiona iti panangabakna iti nasional a benneg.
Iti nadakamat nga Awarding Program idi Marso 26, 2015 iti Camp Aguinaldo, nag-Welcome Address ni Undersecretary Alexander P. Pama, Executive Director, NDRRMC and Administrator, OCD kasta met a nagited ti Award da DND Secretary Voltaire T. Gazmin ken Chairperson, NDRRMC ken ni DILG Secretary Mar A. Roxas II, Chairperson, Gawad Kalasag Selection Committee. # (Web In-Action)
Iti biang ti LGU- Cabugao, sakbayna ket nagun-od ni Miss Myrene Bruno Somejo, 13, agnaed iti Barangay Daclapan, Cabugao, Ilocos Sur ti pammadayaw a Regional Gawad Kalasag 2014 Winner under the Individual/Living Heroic Act Category babaen iti Office of the Civil Defense, Regional Office 1, Regional Disaster Risk Reduction and Management Council 1, agpada nga adda iti salinong ti Department of National Defense (DND).
Naited ti Pammadayaw iti naangay a Regional Gawad Kalasag 2013 and Bannuar ti Amianan 2014 Joint Awarding Ceremony idiay Hotel Ariana, Paringao, Bauang La, Union idi Pebrero 6, 2015.
Inawat pay ni Myrene Bruno Somejo ti Plake ti Pammadayaw manipud ken ni Mayor Edgardo “Ediboy” S. Cobangbang, Jr. a binayabay ni MLG Officer Constancia “Connie” L. Quinola agraman dagiti kameng ti pamilia ti napadayawan kalpasan iti Flag Ceremony ti Pamilia LGU-Cabugao iti sango ti Munisipio idi Pebrero 9, 2015.
Maibasar iti pakaammo ni Hon. Melchito M. Castro, Regional Director, OCD RO 1 ken Chairperson, RDRRMC 1 ken ni Mayor Edgardo S. Cobangbang, Jr., Chairperson ti MDRRMC, Cabugao, Ilocos Sur, ket nairaman ni Myrene B. Somejo iti Actual Awarding a maangay iti Tejeros Hall, Armed Forces of the Philippines Commissioned Officers’ Club (AFPCOC), Camp General Emilio F. Aguinaldo, Quezon City idi Marso 26, 2015 babaen iti Tema: “2014 Gawad KALASAG”: Search for Excellence in Disaster Risk Management and Humanitarian Assistance, National Level gapu iti impamatmatna a kinatured a nangisalakan iti kabsatna ken gayyemna iti peggad iti pannakalmesda koma iti baybay iti laksid ti kinaganus ti tawenna ket maibilang a modern-day hero ken mapagtuladan ti kaaduan, segun iti nailanad iti Pammadayaw a naited kenkuana. Malaksid kadagiti Plake ket nakaawat pay ni Miss Somejo iti Cash a Premiona iti panangabakna iti nasional a benneg.
Iti nadakamat nga Awarding Program idi Marso 26, 2015 iti Camp Aguinaldo, nag-Welcome Address ni Undersecretary Alexander P. Pama, Executive Director, NDRRMC and Administrator, OCD kasta met a nagited ti Award da DND Secretary Voltaire T. Gazmin ken Chairperson, NDRRMC ken ni DILG Secretary Mar A. Roxas II, Chairperson, Gawad Kalasag Selection Committee. # (Web In-Action)
Posted by Bayan ng Cabugao, Ilocos Sur at 3:08 PM
Subscribe to: Post Comments (Atom)


text:
MAGSINGAL, Ilocos Sur – Tallo a lallaki ti natiliwan nga adda ikutda a paltog iti checkpoint nga impasdek dagiti polis ditoy nga ili.
Nabigbig dagiti armado a lallaki a da Dionisio Patron, 45; Rosendo Pilar, 34; ken Ernesto Patron, agpapada a residente iti Barangay Ora Este, Bantay, Ilocos Sur.
Segun iti report, nakita dagiti polis a mangiwaywayat iti checkpoint iti sanguanan ti municipal hall ditoy nga ili dagiti tallo a suspek a mapagsuspetsaan ti tignayda ket kinapkapanda dagitoy a nakakumpiskaanda iti saggaysada a kal. 45.
Iti pannakaisurat daytoy, maisagsaganan ti kaso a panaglabsing iti election gun ban maikontra kadagiti tallo a suspek.#


text:
LIDLIDDA, Ilocos Sur – Naitandudo iti Buyag 2007 ti Salip iti panagaramid iti tapuy ken kadagiti kannawidan a sala ti Bago iti daytoy nga ili.
Kinuna ni Mayor Jessus Sagay a naisayangkat dagitoy a pasalip kas tampok ti Buyag 2007 tinawen a parambak ditoy a naangay itay Enero 5-6 .
Kinuna ti mayor a kangrunaan a nagsasalipan dagiti nadumaduma a barangay ken pagadalan ditoy iti panagsala iti tadek, daing, sayaw, lablabbaan, tallibeng ken dadduma pay a kannawidan a sala ti Bago ken salip iti panagaramid iti tapuy wenno rice wine ken patupat.
Naadaw ti Buyag iti maysa a pasamak no sadino a ti maysa nga ubing a maitikleb, ket bangonen ti dadakkelna sana ipukkaw ti Buyag-Buyag!
Iti daytoy a parambak, agsasala dagiti umili ken agtutubo babaen ti aweng ti gansa, kawayan a naaramid a musical instrument, kayo ken dadduma pay.
Iti interbio ken ni Sagay, kinunana a kas maysa a munisipalidad iti gingginget iti banbantay ti Ilocos Sur, kayatda met a tumakder daytoy manipud iti kinarigat ket bumangonda a maipagpannakel ken nadur-as nga ili.


text:
Wen, Sika, Wen
Always, I wanna be with you
And make believe with you
And live in harmony, harmony
Oh, love...
--Erasure
sika, wen:
datdatlag a burtia ti bursi dagiti sirmata
darikmat nga agnanayon iti pitik dagiti parmata
talek ti tagiruot ti linnaaw dagiti namnama
isem a di maakas iti karayo dagiti agsapa
talugading ti kullayaw ti linabag dagiti rikna
sarming a kasin-awan iti dungngo dagiti sapata
sika a librok lubongko kararuak ispirituk
kadi danonennak 'yallatiwnak alimpatok
talinaay-kinapudno-pia a santak talibagok
'ta ayat, 'toy ayat, ayatta a naipanurok
ta kadi sumken latta, patinayon, di maungpot
misterio-senarion' patempateg, sikansiak, pulos
daniw-samiweng a di mautob, nobela a di aggibus
wen, sika:
sirmata dagiti bursi ti burtia a datdatlag
parmata dagiti pitik iti agnanayon a darikmat
namnama dagiti linnnaaw iti tagiruot ti talek
agsapa dagiti karayo iti di maakas nga isem
rikna dagiti linabag iti kullayaw ti talugading
sapata dagiti dungngo iti kasin-awan a sarming
ROY V. ARAGON
Dupax del Norte, Nueva Vizcaya
(Naipablaak iti VALLEY JOURNAL, Agosto 1, 1994; iti BANNAWAG, Abril 29, 1996; ken iti Burnay E-zine, Febrero 1998. Naggapu ti imahen iti retrato nga ala ni R.V.Aragon; lokasion: Calvary Hills, Iguig, Cagayan)


text:
Friday, March 20, 2015
RHU PROGRAM, NAKA-INTACT PARA KADAGITI UMILI
Cabugao, Ilocos Sur – Malaksid iti inaldaw a panagagas dagiti Medical Personnel (Doktor, Nurse, Midwives, Dentist ken RN-Heals) iti Rural Health Unit-Cabugao ket maar-aramid met ti panagtignay dagiti sanga ti serbisio ti salun-at kadagiti 33 a barangay ti ili a Cabugao, Ilocos Sur.
Kabayatanna, agtigtignay dagiti RN-Heals Nurses kadagiti barangay nga agbakuna iti anti-pneumonia kadagiti nataengan tapno maikkan met iti nasayaat a pannakataripato iti salun-at dagiti Senior Citizens.
Maibasar kadagiti report, maaksionan daras dagiti rumsua a sakit kas iti panagtuko babaen kadagiti pannakabagi ti RHU-Cabugao. Ket gapu ta mataming a nasapsapa ket maalay-ayan ti panagwarasna iti lokalidad, segun ken ni Dr. Bernardino P. De Gracia III, Municipal Health Officer.
Iti biang met ti Community Health Team (CHT) iti Barangay, ar-aramidenda dagiti pagrebbenganda ket dagiti magapuananda ket mapagkaykaysa iti reportda a maited iti RHU-Cabugao para iti pannakainayon ken pakaammuan ti Municipal Health Office (MHO-Cabugao) iti kasasaad dagiti kakaduada nga agtartarabaho iti benneg ti salun-at kadagiti barangay.
Dagitoy nga aksion ken inisiatiba ket gubuay iti napintas a koordinasion dagiti maseknan nga Opisina iti salinong ti LGU-Cabugao nga idauluan ni Mayor Edgardo ”Ediboy” S. Cobangbang, Jr. para iti agtultuloy a pannakamantener ti salun-at dagiti umili ti Cabugao, Ilocos Sur. # (Web In-Action)
Kabayatanna, agtigtignay dagiti RN-Heals Nurses kadagiti barangay nga agbakuna iti anti-pneumonia kadagiti nataengan tapno maikkan met iti nasayaat a pannakataripato iti salun-at dagiti Senior Citizens.
Maibasar kadagiti report, maaksionan daras dagiti rumsua a sakit kas iti panagtuko babaen kadagiti pannakabagi ti RHU-Cabugao. Ket gapu ta mataming a nasapsapa ket maalay-ayan ti panagwarasna iti lokalidad, segun ken ni Dr. Bernardino P. De Gracia III, Municipal Health Officer.
Iti biang met ti Community Health Team (CHT) iti Barangay, ar-aramidenda dagiti pagrebbenganda ket dagiti magapuananda ket mapagkaykaysa iti reportda a maited iti RHU-Cabugao para iti pannakainayon ken pakaammuan ti Municipal Health Office (MHO-Cabugao) iti kasasaad dagiti kakaduada nga agtartarabaho iti benneg ti salun-at kadagiti barangay.
Dagitoy nga aksion ken inisiatiba ket gubuay iti napintas a koordinasion dagiti maseknan nga Opisina iti salinong ti LGU-Cabugao nga idauluan ni Mayor Edgardo ”Ediboy” S. Cobangbang, Jr. para iti agtultuloy a pannakamantener ti salun-at dagiti umili ti Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 12:44 PM
Subscribe to: Post Comments (Atom)


text:
Tulong:Agnanayon a silpo
Ti agnanayon a silpo wenno permanente a silpo (permalink iti Ingles) ket ti silpo ti naisangayan a bersion iti panid ti wiki. Dagiti kadawyan a silpo ket kankanayon a maiturong iti kaaduan nga agdama a bersion ti panid, ngem ti agnanayon a silpo ket maiturong iti testo a kapada idi dayta a panawen; ti testo ket saan a mangiraman kadagiti ania man a naurnos manipud idin. Saan a kas ti maisingasing ti nagan, ti agnanayon a silpo ket saan nga eksakto a mangipakita ti isu met laeng a panid, ngem, ti laeng nangruna a testo ti magaransia a matalinaay. Dagiti ladawan a nairaman iti panid ket maipakitda pay laeng iti kaaduan nga agdama a bersionda,[1] ken dagiti pay plantilia, ken kaaduan a makita kadagiti kahon nga adaan iti testo ken dagiti ladawan a naikabil iti suli ti kanawan a ngato dagiti panid.
Maaramid ti agnanayon a silpo babaen ti panagpindut ti 'agnanayon a silpo' iti kahon ti ramit ti baras ti igid wenno baaen ti panagserrek iti dati a bersion ti panid manipud ti betiketa ti pakasaritaan ti panid. Dagitoy dua ket mangiparang iti dayta a bersion ken ti URL ti panid ket mabalin a mausar a kas puntaan ti agnanayon a silpo.
Pagarigan[urnosen | urnosen ti taudan]
Kitaen pay[urnosen | urnosen ti taudan]
Dagiti nota[urnosen | urnosen ti taudan]
- ^ Dagiti kaaduan a nalawag a pagiddiatan ket no dagiti ladawan nga adda idi iti dayta a panawen ket naikkatda. Maipakitanto dagitoy akas nalabbasit a silpo, ken maapektaranto ti langa wenno tabas ti artikulo.


text:
Kolum ni Jobert M. Pacnis
(Umuna a paset)
DUMAKDAKKEL ti bilang dagiti addaan iti HIV/AIDS iti pagilian, daytoy a kinapudno ti nang-alarma iti Departamento ti Salun-at (DOH) ken dagiti ahensia nga adda pakainaiganna itoy.
Itay laeng napan a tawen, nasurok a dua ribu a baro a kaso ti nailista ti DOH. Tapno maliklikan ti ingangato pay ti bilang dagiti biktima, panggep ita ti departamento ti agiwaras iti libre a kondom para kadagiti agad-adal iti hayskul iti sapasap a pagilian.
Kas nadakamaten, panggep ti nasao a gannuat a tellayen ti panagsaknap ti sakit nga HIV/AIDS a maal-ala iti saan a natalged a pannakiinnala. Ikabassit pay daytoy ti bilang ti teenage pregnancy wenno nasapa a panagsikog a di nakaplano ken awan ti masnop a turongenna. Mabalin pay nga agtinnagto laeng a biktima ti aborsion ti inosente nga ubing.
Saan a karkardayo a pasamak ita daytoy iti pagiliantayo. Iti panagbuybuyatayo iti telebision, ngangani inaldaw nga adda maireport a nasarakanda nga abandonado a kaippasngay nga ubing a nakaipan laeng iti karton wenno nabungon iti lampin a no di natay, sibibiag pay laeng a maibati lattan iti basuraan, sanguanan ti pagtaengan ken arubayan ti simbaan ken dadduma pay a pasdek.
Nakain-inaka daytoy a paspasamak iti pagiliantayo a maysa pay met kadagiti sumagmamano laeng a Kristiano a pagilian iti sangalubongan. Am-ammodatayo dagiti dadduma a puli a nadungngo kadagiti ubing. Isu a nagalas man a ditoy pay ti pakadamdamagan kadagita abandonado nga ubbing.
Segun iti panagadal, dagitoy nga ubbing a biktima ti aborsion ken pannakaabandona ket bunga ti nasapa a panagsikog dagiti agtutubo gapu iti dida nasarkedan a riknada a karasrasukanna bayat ti kaaddada iti pagadalan a mangragpat koma iti arapaapda ken dagiti nagannak kadakuada. Mapaspasamak ti kasta gapu ta adu kadagiti agtutubo ti mabuteng iti nadagsen a responsibilidad a kaludon ti kaadda ti anak.
Iti maysa a panagadal, mapan kano a 64,000 a babbai ti agiparparegreg kadagiti sikogda iti tinawen ditoy pagiliantayo. Ket pagaammotayo met ngarud a saan a legal daytoy nga aramid. Maiparit iti pagiliantayo, kangrunaan iti pannursuro ti Nasantuan a Surat.
Dakkel a peggad ti mabalin a sanguen ti asino man nga agiparegreg iti imetda a biag. Sobra ti panagpadarada gapu iti sugat iti matrisda, panagibbong (wenno saanton a makaanak pay), kanser iti matris ken ipapatay no di maaluadan.
Sabali laeng ti makunkuna a long term effect ti panagparegreg a maaw-awagan iti PAS wenno post abortion syndrome. Sagubanit daytoy a mainaig iti panagpampanunot a kaarngi ti depression. Ti makadakes, saan nga ordinario a depression daytoy a maala kadagiti anti-depressants nga agas.
Saan kano a maliklikan ti PAS. Mabalin a nasapa a dumteng wenno iti tartaraudi ti biag ti maseknan. Saan a mapnek iti maymaysa a karelasion ti mabalin nga ibunga daytoy; ken pannakaigumon iti bisio kas iti arak ken maiparit nga agas.
Kasta met a makapadanag ti pannakapaset iti pre-marital sex wenno pannakiinnala kasanguanan ti nasagraduan a kallaysa. Dakkel ti epektona iti emosion a rikna ken panagpampanunot ti maseknan.
Seknan iti nakaro nga emosion ti babai. Panagriknana, kasla nagbalin a narukop, kas kuna ni Joan Kinian, maysa a sikolohista. Adu kano ti agbabbabawi a babbai a naitibkol iti pre-marital sex ti sineknan ti nakana a depresion wenno panagpampanunot ken liday. Kasla umaw-aweng kadagiti lapayagda nga isudan ti karurugitan iti lubong.
Ket segun iti panagadal, adu nga agtutubo ti saan a makakaya kadaytoy a pasetna. Madlawandanto laengen ti bagida a ti droga ti nagbalin a kabadangda. Awan papananna no dida maikunel iti gayunggayong a didanto pulosen a pakaalut-otan. Dagiti dadduma, pilienda ti agpakamatay ta saandan a kabaelan ti ikkis ti konsensiada.
(Adda tuloyna)


text:
SANTIAGO, Ilocos Sur. Maysa a 73 anios a lakay ti natay kalpasan a dinungpar ti maysa a kotse bayat ti panagballasiwna iti national highway iti barangay Caburao ditoy.
Nabigbig ti biktima a ni Luis Custodio y Corpuz, taga-Caburao ditoy ngem residenten iti Basa Air Base, Pampanga, idinto a nainagan ti nagmaneho iti Honda City, addaan plaka XGG-961 a ni Emily Padilla y Cabatic, 32, ken agnaed iti Narvacan, Ilocos Sur.Naammuan iti inbestigasion nga agdaldaliasat iti national highway ti lugan ni Padilla idi mapapati a bimmallasiw ni Custodio. Ginandat a liklikan ni Padilla ti lakay ngem nasapgidna latta ti biktima.
Naitaray iti Candon General Hospital ti biktima ngem naideklara a natay bayat ti pannakatamingna.
Nupay kasta, nagsinnurot ti pamilia ti biktima ken ni Padilla nga agbayad ti naud-udi iti P500,000 gapu iti pannakatay ti lakay. (Danny Antalan


text:
CANDON CITY – Kas panangipatungpal iti pammilin ti Commission of Elections Manila, inwayat ti poll body ditoy ken ti Philippine National Police ti Operation Baklas kadagiti posters dagiti kandidato para senador.
Indauluan a mismo ni Atty. John Paul Martin, Election Officer III ti Candon, ti panangikkatda kadagiti posters a nakasab-it kadagiti kaykayo, poste, pader ken dadduma pay a di maiparbeng a pagipigketan iti posters.
Kinuna ni Martin nga adda dagiti nairanta a common poster area iti siudad a mabalin a a pagipaskilan dagiti kandidato iti postersda ket dida agpangadua a mangikkat kadagiti posters a naikabil kadagiti lugar a saan nga intuding ti Comelec a pagikabilan.
Kinuna ni Martin a 38 dagiti common poster areas iti siudad a pakaibilangan ti Rizal Park iti asideg ti Cyber Library, iti San Juan, Candon City, Northside ti Plaza Wayawaya, sango ti South Central Elementary School iti San Isidro, wet market ti Candon, sango ti Candon Beach resort ken dagiti barangay hall kadagiti barbarangay.
“Dagitoy laeng ti mabalin dagiti kandidate a pagipigketan iti posters ket insigida a maikkat dagiti posters a maikabil kadagiti saan a designated areas,” kinuna ni Atty. Martin.
Kinunana a na-deputized dagiti barangay officials nga agikkat kadagiti posters a naikabil kadagiti di maiparbeng a lugar.
Indagadag ni Martin kadagiti botante ti panagsiputda ket saanda nga ibutos dagiti kandidato a dida ammo ti sumurot kadagiti paglintegan ti Comelec kas iti pangipigket iti posters iti common poster area.
“No dida masurot daytoy a pammilin, di nakarkaro a saanda a suroten dagiti paglintegantayo?” kinuna ni Martin.


text:
SINAIT, Ilocos Sur – Kuarta ti puon ti nangtagbatan ni mister ken ni misis idi malem ti Hulio 10 iti Barangay Aguing ditoy nga ili.
Naipaagas iti ospital ni Angelyn Lived y Ballatan, 34, naasawaan, ken residente iti Barangay Aguing ditoy nga ili gapu kadagiti sugatna iti kannigid ken kannawan a takiagna gapuanan ti panangtagbat kenkuana ti asawana a ni Christopher Lived y Arellano, 33.
Naammuan iti inbestigasion dagiti polis a nakainom ti suspek ket nagririda nga agassawa mainaig iti kuarta a nagtungpal iti panangtagbat ti lalaki ti baketna.
Saan a nabirokan dagiti polis ti buneng ti suspek a naglibas kalpasan ti panangtagbatna ken ni baketna.#


text:
Adam Smith
Ni Adam Smith (5 Hunio 1723 – 17 Hulio 1790) ket maysa idi a Eskoses a moral a pilosopo ken maysa a pionero ti politikal nga ekonomia. Maysa kadagiti kangrunaan a pigura ti Eskoses a Panagpalawag,[1] Ni Adam Smith ket nadayeg a naamammoan para kadagiti dua a klasiko nga obrana: Ti Teori a dagiti Moral a Sentimento (1759), ken Ti Panagsukimat ti Panggep ken Gapuanan ti Baknang dagiti Pagilian (1776). Ti kinaudi, ket kadawyan anaipangyababaan ti Ti Baknang ti Pagpagilian, ket naipanpanuotan nga isu ti bukodna a magnum opus ken ti immuna a moderno nga obra ti ekonomia. Ni ket nadakamatan a kas ti ama ti moderno nga ekonomia ken agdama pay laeng a maysa kadagiti kaimpluensiaan nga agpanpanunot iti pagobraan ti ekonomia tatta nga aldaw.[2] Idi 2009, ni Smith ket nanaganan idi a maysa kadagiti 'Kalatakan nga Eskoses' iti amin a panawen, iti maysa abutos nga inpataray ti Eskoses a kanal ti telebision STV.[3]
Ni Smith ket nagadal ti sosial a pilosopia idiay Unibersidad ti Glasgow ken idiay Kolehio ti Balliol idiay Unibersidad ti Oxford, nga isu idiay ket maysa kadagiti immuna nga estudiante a nakaimbag manipud ti libre a panagdadal nga inpatakder babaen ti kailianna ti Glasgow a ni John Snell. Kalpasan a nagturpos, isu ket nangibitla ti nagballigi a serie kadagiti publiko a lektura idiay Edinburgh, a nagiturong kaniana a makitinnulong kenni David Humeidi las-ud ti Eskoses a Panagpalawag. Ni Smith ket gimmun-od ti kina-propesor idiay Glasgow a nangisursuro ti moral a pilosopia, ken iti las-ud ti daytoy a panawen isu ket nagsurat ken nangipablaak Ti Teoria dagiti Moral a Sentimento. Iti naladladaw a kabibiagna, isu ket nangala ti puesto ti panagisursuro a nangpalubos kaniana nga agbaniaga iti amin a Europa, nga idiay a naamamonna dagiti intelektual a daulo ti panawenna. Ni Smith idin ket nagsubli idiay pagtaenganna ken nagob-obra anagsursurat kadagiti simmarsaruna a sangapulo a tawen ti Ti Baknang ti Pagpagilian, a nangipablaak daytoy idi 1776. Isu ket pimmusay idi 1790 iti tawen a 67.
Nota[urnosen | urnosen ti taudan]
- ^ "Dagiti Nalatak nga AAgpanpaunot ti Eskoses a Panagpalawag".
- ^ Davis, William L, Bob Figgins, David Hedengren, ken Daniel B. Klein. "Dagiti Propesor ti Ekonomia' Dagiti Kakkaykayatan a Agpanpanunot ti Ekonmia, Dagiti Warnakan, ken dagiti Blog," Econ Journal Watch 8(2): 126-146, Mayo 2011.[1]
- ^ Ti Kalatakan nga Eskoses STV. Naala idi 31 Enero 2012
Adu pay a mabasbasa[urnosen | urnosen ti taudan]
- Butler, Eamonn (Marso 2007). Adam Smith – Maysa a Pangyuna. Instituto dagiti Ekonomiko a Pannakibiang. ISBN 0-255-36608-6.
- Copley, Stephen (Marso 1995). Baknang ti Pagpagilian ni Adam Smith: Dagiti Baro nga Interdisiplinario a Salaysay. Unibersidad ti Manchester a Pagmalditan. ISBN 0-7190-3943-6.
Dagiti akinruar a silpo[urnosen | urnosen ti taudan]
Dagiti obra a mainaig kenni Adam Smith iti Wikisource (iti Ingles)
Dagiti inadaw a sasao a mainaig kenni Adam Smith iti Wikiquote (iti Ingles)
Midia a mainaig kenni Adam Smith iti Wikimedia Commons


text:
STA. LUCIA, Ilocos Sur – Madama ti mopping up operation dagiti tropa ti gobierno iti kabambantayan kadagiti nakaengkuentroda a local communist terrorists idi Septiembre 10 a nakatayan ti maysa a soldado ken maysa a sibilian.
Napasamak ti rinnupak iti nagbaetan ti kasoldaduan ken dagiti kameng ti NPA iti nagbeddengan ti Barangay Sapang ken Pila East ditoy nga ili iti nasurok nga uppat nga oras manipud iti alas 10:30 agingga iti alas 2:00 ti malem ti Septiembre 10 idi makaengkuentro dagiti tropa ti Philippine Army ti dakkel a grupo dagiti kameng ti NPA kalpasan a nasaep ti militar ti kaadda ti plenum dagiti komunista a gerilia a naisayangkat iti nadakamat a barangay.
Nagudas iti nasao a rinnupak ni Sgt. Wilson Wagayen, ken maysa a sibilian a managan Elmer Valdez, residente iti Barangay Conconig East, ditoy nga ili a nasarakan ti bangkayna kalpasan ti tallo nga aldaw.
Madama ti beripikasion no kameng ti NPA wenno biktima ti sibilian iti naiwawa a bala.
Awan ti naireport a narsing iti biang ti NPA ngem posible nga adda nasugatan kadakuada gapu kadagiti dara a nakita iti naggianan dagitoy bayat ti rinnupak.
Naibilin iti kapolisan ti panangmonitorda no adda naipaagas a kameng ti NPA kadagiti ospital wenno klinika iti lugar a responsibilidadda ken iti panangiwayatda iti checkpoint.
Maysa nga Air Force helicopter ti naireport a napuoran gapu iti mekanikal a problema ken emerhensia a simmanglad iti Barangay Nagrebcan, ditoy met laeng nga ili. Nupay kasta, saan a naan-ano da Capt. Alvin John Gador, piloto, PAF; ti ko-pilotona a ni Lt. Edbert L. Ngina, Ssg. Alfredo Pabillo ken AIC Herchil Ibones.
Kabayatanna, mismo a ni General Rommel Gomez ti 5th Infantry Division, kaduana ti sumagmamano a kameng ti media, ti simmang-at iti nakapasamakan ti engkuentro ken nangisayangkat iti inspeksion iti lugar a mapapati a nakaangayan ti taripnong dagiti dadaulo ti NPA.
Iti interbio ti DZTP Radio Tirad Pass ken ni Gomez, kinunana nga agarup 50 nga NPA ti kinarupak ti tropa ti 86th Infantry Battalion, PA nga indauluan ni Col. Simon.
Iti inisial a report a simmangpet iti provincial police office, mapapati a nakaengkuentro dagiti soldado ti gobierno ti LCTs/NPA iti babaen ti ICRC nga indauluan da Renato Emannuel Amolot, Esteban Manual @Bonnie, Promencio Cotez @ Zegna, Gloria Floresca @ Eloy, Rodolfo Amistad @ Bellos, Eleonor Ortega @ Agnes, Fidel Gumpad @ Ricky ken Reynante Alabag @ Joey.
Karaman dagiti nabati dagiti NPA idi naglibasda bayat ti rinnupak ti laptop, sumagmamano a selpon, paltog, USB, video camera, luplupot ken nadumaduma a libro, bandera ti NPA ken dagiti subersibo a dokumento.
Mapapati a dimmar-ay iti nasao a plenum dagiti dadaulo ti NPA tapno tratarenda ti operasionda iti Ilocos.#


text:
Plantilia:Ammom kadi/Nobiembre 3< Plantilia:Ammom kadi
- ... a ni Henri Matisse (nailadawan) ket nakaut-utang idi gapu ti panaggatgatangna kadagiti pinintaan nga obra dagiti rinaraemanna a mairaman ni Vincent van Gogh ken ni Paul Cézanne?
- ... a ti Danaw Victoria ket kompleto a namagaan ti saan a basbassit ngem tallo a beses manipud idi naporma?
- ... a ti Andes ket isu ti kaatiddogan a kontinental a kabambantayan iti lubong?
- ... a ni Al-Ghazali ket tinawtawagan babaen dagiti adu a historiador a kas ti agmaymaysa a kaimpluensiaan a Muslim kalpasan ti Islamiko a propeta a ni Mahoma?
- ... a ti Bangkok ket ammo pay ti pagsasao a Tailandes iti Krung Thep Maha Nakhon wenno Krung Thep a kayatna a sawen ket "siudad dagiti anghel"?


text:
Friday, February 27, 2015
74 A BAKUNA TI DINGUEN, NAISANGPET ITI DA-LGU
Cabugao, Ilocos Sur – Maipamaysa ita ti pannakaisayangkat ti Rabies Vaccination/Livestock Vaccines kadagiti 33 a barangay ti Munisipalidad ti Cabugao babaen iti grupo ti DA-LGU nga irepresentaran ni Dr. Melvyn G. Castro, DVM, Municipal Livestock Coordinator.
Nangrugi ti nasaknap a trabahoda iti bulan ti Pebrero 2015. Naiprograma a dua a barangay ti nakaeskediul a papanan dagiti pannakabagi ti DA-LGU iti inaldaw ken kasapulan a pasingkedanda nga sakbayna no adda umdas a bilang dagiti mab akunaan.
Sakbayna, naited iti LGU Cabugao dagiti kasapulan nga (Anti-Rabies/Livestock Vaccines) para iti Livestock manipud iti Provincial Veterinary Office, Vigan City iti panangidaulo ni Provincial Veterinarian Joey Warren A. Bragado, DVM kas paset ti Animal Care/Livestock Program ti Gobierno Probinsial nga idauluan ni Gov. Ryan Luis V. Singson.
Idi Pebrero 26, 2015, napan manen innala ni Dr. Castro iti bilang ti 74 Vials a nayon ti pag-inyeksionda ti animal idiay Provincial Veterinatry Office, Heritage City of Vigan.
Dagitoy nga aksion ken inisiatiba ket resulta ti nakammayet a programa ti Livestock ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken iti Gobierno Probinsial nga idauluan ni Gov. Ryan Luis V. Singson tapno matulongan ti kasasaad dagiti mannalon/umili iti pannakaital-o ti kasasaad ti panagbiagda babaen iti mainayon a matgedanda iti panagpatanoran ti dinguen. # (Web In-Action)
Nangrugi ti nasaknap a trabahoda iti bulan ti Pebrero 2015. Naiprograma a dua a barangay ti nakaeskediul a papanan dagiti pannakabagi ti DA-LGU iti inaldaw ken kasapulan a pasingkedanda nga sakbayna no adda umdas a bilang dagiti mab akunaan.
Sakbayna, naited iti LGU Cabugao dagiti kasapulan nga (Anti-Rabies/Livestock Vaccines) para iti Livestock manipud iti Provincial Veterinary Office, Vigan City iti panangidaulo ni Provincial Veterinarian Joey Warren A. Bragado, DVM kas paset ti Animal Care/Livestock Program ti Gobierno Probinsial nga idauluan ni Gov. Ryan Luis V. Singson.
Idi Pebrero 26, 2015, napan manen innala ni Dr. Castro iti bilang ti 74 Vials a nayon ti pag-inyeksionda ti animal idiay Provincial Veterinatry Office, Heritage City of Vigan.
Dagitoy nga aksion ken inisiatiba ket resulta ti nakammayet a programa ti Livestock ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken iti Gobierno Probinsial nga idauluan ni Gov. Ryan Luis V. Singson tapno matulongan ti kasasaad dagiti mannalon/umili iti pannakaital-o ti kasasaad ti panagbiagda babaen iti mainayon a matgedanda iti panagpatanoran ti dinguen. # (Web In-Action)
Posted by Bayan ng Cabugao, Ilocos Sur at 8:58 AM
Subscribe to: Post Comments (Atom)


text:
Kalibo, Aklan
Ti Kalibo ket maysa a primera klase nga ili ken isu ti kapitolio iti probinsia ti Aklan iti Filipinas.
Dagiti baranggay[urnosen | urnosen ti taudan]
Ti Kalibo ket politikal a nabingbingay iti 16 a barbaranggay.[2]
- Andagao
- Bachaw Norte
- Bachaw Sur
- Briones
- Buswang, New
- Buswang, Old
- Caano
- Estancia
- Linabuan Norte
- Mabilo
- Mobo
- Nalook
- Poblacion
- Pook
- Tigayon
- Tinigao
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Aklan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 23 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Aklan". Datos ti Populasion ti Ili. Dibision ti Panagsukisok ti LWUA. Naala idi 1 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Saguiaran, Lanao del Sur
Ti Saguiaran ket maysa a maika-4 a klase nga ili iti probinsia ti Lanao del Sur iti Filipinas.
Dagiti baranggay[urnosen | urnosen ti taudan]
Ti Saguiaran ket nabingbingay a politikal kadagiti 30 a barbaranggay.[2]
- Alinun
- Bagoaingud
- Batangan
- Cadayon
- Cadingilan
- Lumbac Toros
- Comonal
- Dilausan
- Gadongan
- Linao
- Limogao
- Lumbayanague
- Basak Maito
- Maliwanag
- Mapantao
- Mipaga
- Natangcopan
- Pagalamatan
- Pamacotan
- Panggao
- Pantao Raya
- Pantaon
- Patpangkat
- Pawak
- Dilimbayan
- Pindolonan
- Poblacion
- Salocad
- Sungcod
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Sur". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SANTIAGO, Ilocos Sur – Uppat a bakla ti nasugatan idi dinungparda ti kutit ti maysa a bus iti national highway a sakup ti Barangay Dan-ar ditoy nga ili.
Naitaray iti ospital da Oscar Balagot, addaan naan-anay nga edad, residente iti San Juan, Candon City, Ferdinand Cabilan, maysa a medtech, Wancho Gutierez, ken Leonard Rodriguez, agpapada a residente iti San Jose, Candon City.
Iti inisial nga inbestigasion ti polis, mapapati a nagsardeng ti Viron bus a minaneho ni Epifanio Nillo, residente iti Nagsabaran Norte, Balaoan, La Union tapno mangilugan iti pasahero ket dinungpar ti L200 Mitsubishi pick-up a minaneho ni Balagot ti kutit ti bus.
Nakaro ti dadael ti sungo ti pick-up.#


text:
Friday, February 13, 2015
MUNICIPAL PLANT AND NURSERY UPDATE 2015
Cabugao. Ilocos Sur – Imbatad da Mr. Robert S. Savella, AT/Coordinator iti Municipal Plant and Nursery a saan laeng a pagpatan-ayan ti madadaan a seedlings a maimula ti ar-aramidenda iti Municipal Plant and Nursery no di pay ket agpatanorda latta ti seedlings babaen kadagiti bukel a mapatubo a kas iti Butchina (Manila Palm), Mahogany ken dadduma pay tapno mapaadu ti maimula a kayo a para iti pannakasustener ti Regreening Program iti aglawlaw iti Munisipalidad.
Iti agdama, mainayon dagiti seedlings a mapatan-ay tapno maited a maimula kadagiti makasapul nga indibidual, Asosasion, ken iti Barangay.
Babaen iti panangidaulo dagiti nadakamat nga AT’s/JO’s ti DA-LGU, inaldaw a masibogan dagiti seedlings kasta metten a madalusan dagiti agtubo a ruot tapno adda maisagsagana a maimula a para iti panagtutudo a bulbulan.
Iti agdama, adda 26,076 a bilang ti Propagated Seedlings a 29 ti klasena a maimula; 15, 839 ti naiparuar iti Tawen 2014; ken adda ita 11,462 a natda idiay Municipal Nursery. Naibasar daytoy manipud iti Record Book iti nasao a benneg ti LGU-Cabugao.
Dagitoy nga aktibidades ket paset ti direktiba ti Hepe Ehekutibo ti LGU-Cabugao para iti pannakasustener ti sapasap a programa ti panangpaberde iti aglawlaw ken panangalay-ay ti epekto ti Global Warming ken Climate Change. # (Web Situational Report)
Posted by Bayan ng Cabugao, Ilocos Sur at 8:00 AM
Subscribe to: Post Comments (Atom)


text:
BANTAY, Ilocos Sur – Maysa a truck a nagkarga kadagiti illegal a troso ti napasardeng iti checkpoint nga impasdek dagiti polis iti national highway iti parbangon ti Septiembre 28.
Insayangkat dagiti polis ti checkpoint kalpasan a nakaawatda iti report manipud iti maysa a polis asset nga adda maibiahe nga illegal logs manipud Bangued, Abra nga agturong iti Barangay Mira, Bantay.
Di mabayag, napasungadan dagiti polis ti Isuzu Elf, maris puraw a nakaluban ti tuktokna iti tarpaulin a sinaruno ti maysa a Russi motorcycle.
Pinasardeng dagiti polis ti truck sada binirok dagiti dokumento para iti pannakaibiahe dagiti kargamento daytoy.
Inimbitaran dagiti polis ni Mario Bello y Bermudez, 50, residente iti Barangay Agtangao, Bangued, Abra ken ni Wilmar Palulan, residente iti Barangay Maoay, Bangued, Abra kalpasan a saan a makaipakita ti drayber kadagiti dokumento para iti pannakaibiahe dagiti troso.
Kinumpiska met dagiti taga-DENR dagiti sumaganad: 404 board feet ti Gmelina logs, 1,075 board beet ti acacia logs ken na-impound ti lugan iti Bantay police station.#


text:
Naisaruno ti Flag Soliloquy ti 4-H Club babaen ti Cabugao 4-H Club karaman ti National Anthem. Salute to the Flag ni Diana Rose Valdez, 4-H Federated President ti Candon City, Pledge of Allegiance ti Magsingal Federated President, 4-H Club Creed ti Sto. Domingo Federated President, 4-H Club Pledge ti Sinait 4-H Club Federation President.
Naisaganad ti Recessional ket kinantada amin ti 4-H Trail ket indauluan dagiti lead participants, guests, members, lideres ken coordinators ti 4-H Club.
Opening Ceremony ti inakem ni Ms. Nova Jane Nicolas, Sinait 4-H Club Coordinator.
Nasangaili iti 2nd day ni SP Member Jeremias “Jerry” C. Singson ti Ilocos Sur. Kimmablaaw ken dinayawna ti tunos dagiti agtutubo ti ipakpakitada a timpuyogda ken panangprobitsarda ti kaikarianda a tulong kadagiti maseknan nga Ahensia ken Opisina. Pinadayawanna met ti naan-anay a panangsangaili ti ili a Cabugao kadaytoy a dakkel nga aktibidad dagiti agtutubo iti Ilocos Sur.
Kalpasanna, naaramid ti Training Proper. Immuna a nayadal maipapan iti pakabuklan ti Organic Agriculture a winarwar ni Mr. Teresito Batin, Provincial Organic Agriculture Focal Person. Naisaganad ti Leadership Skills, Team Building & Group Dynamics ken Soap Making babaen ken ni Mrs. Remedios P. Inovejas, pannakabagi ti OPAG-Ilocos Sur.
Maaramid pay ti Hands-On Training ken Camp Tour sakbay ti Fellowship Night iti maikadua a rabii ti Youth Camp. # (Web In-Action)


text:
MAGSINGAL, Ilocos Sur –Dua a kaso ti naisaklang maikontra iti suspek iti pannakapaltog ti barangay captain ti Barangay Puro ditoy nga ili.
Naipaiman iti opisina ti provincial prosecutor, Vigan City ti kaso a murder ken frustrated murder maikontra ken ni Reno Villa y Fariñas, residente iti Barangay Cabulalaan, Sinait, Ilocos Sur.
Maipalagip a napaltogan idi malem ti Abril 17 ni Barangay Captain Angelito Torricer y Tabucol, 56, ken ti kalib-inna a ni Mary-Ann Raquel, 35, agpada a residente iti Barangay Puro babaen dagiti suspek a nagkasakay iti motorsiklo a ti maysa ket nabigbig idi agangay a ni Villa.
Pimmusay ni Torricer iti Northside Doctors Hospital, Bantay idi sardam ti Abril 24.#


text:
TAGUDIN, Ilocos Sur – Posible nga adu ti mabiktimada ditoy Ilocos Sur isu nga umay ditoy probinsia dagiti nalaing a mamalbalatong.
Idi Oktubre 15, maysa nga agtagtagibalay ti naireport a nabalballaibo ti maysa a lalaki a taga-Santiago, Isabela ket intedna ti aritosna kas sukat ti maysa a bato nga addaan kano iti bileg nga agagas iti sakit.
Nabigbig ti suspek a maysa a Ruperto Jose, Jr. y Castañeda, 49, residente iti Brgy. Nabbuan, Santiago City, Isabela a nangbalbalatong ken ni Elena Somera y Ragojo, 88, residente Brgy. Rizal, Tagudin, Ilocos Sur.
Segun iti report, mapan koma makimisa ni Somera idi inasitgan ni Jose ket intanggayana ti maysa a bato a mapapati nga addaan iti bileg kas kasukat ti adda balorna a sanikua ti baket.
Idi damo, saan a namati ni Somera ngem sabali a lalaki ti immasideg kenkuana ket imbagana a naagasan ti nasao a bato ti kaarruba nga adda sakitna. Malaksid a makaagas, adda pay lucky charm ti nasao a bato, kinuna pay ti di nabigbig a lalaki a mapapati a kumplot ti immuna.
Gapu iti natagapulotan a balikas ti suspek, nakumbinsir ni Somera ket nagsubli iti balayda sa nangala iti P500.00 kas kasukat ti bato ngem impapilit ni Jose a kayatna nga alahas ti pakaisukatan iti batona tapno adda pakalaglagipanna.
Immanamong ti biktima ket intedna ti Saudi gold nga aritosna nga agbalor iti sumurok kumurang P10,000.00.
Ngem maysa a lumugar ti nakasaksi iti pammalbalatong ket inpulongna iti polis a dagus met a nagresponde a nagtungpal iti pannakaaresto ti suspek. (Tawid News)


text:
KAS panangpaneknek ti administrasionna a sinsero a mangkondenar kadagiti pammapatay a politikal, inwaragawag ni Pres. Arroyo ti pannakabuangay ti maysa a komision a mangiwayat iti independiente a panagpalutpot.
Idauluan ni dati a Supreme Court Justice Jose Melo ti komision a pakaibilangan dagiti uppat a miembro, da National Bureau of Investigation Director Nestor Mantaring, Chief Prosecutor Jovencito Zuño, Bishop Camilo Gregorio ken Nelia Teodoro-Gonzales ti University of the Philippines Board of Regents.
Kinuna ni Pres. Arroyo a daytoy ti pammatalged iti panangkondenar ti administrasiona iti “kagubsangan a posible a termino” kadagiti political killings idinto nga inyunay-unayna nga iti lima ket kagudua a tawenna iti puesto, awan uray maysa a nakonbiktaran nga impatulodna iti death chamber.
Segun iti Presidente, agbalin ti komision a kredible ken independiente ken makawesan iti naan-anay a bileg ken pundo tapno maipakatna ti naipabaklay nga annongenna.
“Maaddaan iti amin a bileg nga aggapu manipud iti Presidente,” impasingked ni Arroyo idinto nga innayonna a kayatna a masolbar, mapasardeng dagiti political killings ta “napigsatayo a mamati iti kalintegan a pantao iti Pilipinas.”
Kunana pay nga intiempona ti pammilinna babaen ti Executive Order No. 559 a pannakabuangay ti komision iti pananglagip iti maika-23 a tawen a pannakapapatay ni dati a Senador Benigno “Ninoy” Aquino iti tarmac ti Manila International Airport (Ninoy Aquino International Airport itan) agsipud ta daydi senador ti “kalatakan a biktima ti political killings.”
Ngem ita pay laeng, sinabaten ti panagduadua ken suspetsa daytoy binuangay ni Pres. Arroyo a komision.
Madakamat ditoy a naglak-am ni Pres. Arroyo iti pammabalaw manipud kadagiti kritikona, dagiti lokal ken internasional a gunglo gapu iti mapaliiw a yaadu iti bilang dagiti mapapatay nga agiwarwarnak ken kameng dagiti grupo a militante ken iti mapapati a nalanay a tignay ti turay a mangsolbar kadagitoy a pammapatay ken maisaklang dagiti agisaysayangkat.
Pagarigan ti Amnesty International, binabalawna ti turay ni Pres. Arroyo gapu iti mapaliiw a kaawan gawayna a mangpasardeng kadagiti panagpapatay a maikontra kadagiti agiwarwarnak ken kamkameng dagiti militante ken kumankannigid a grupo.
Sumangkautro ta iti State of the Nation Address ni Pres. Arroyo, imbatadna a kondenaren ti administrasionna dagiti political killings ngem kalpasanna, pinadayawanna ni Major Gen. Jovito Palparan, hepe ti 7th Infantry Division ti Army.
Saan a nasayaat ti panagsaad daytoy nga inaramid ni Pres. Arroyo kadagiti kritiko ken biktima dagiti pammapatay.
Itudtudo dagiti militante a grupo ni Palparan a mapapati nga adda iti likudan dagiti pannakapapatay ken panagpukaw dagiti kakaduada nupay kuna met ti militar a ti New People’s Army ti agisaysayangkat kadagiti pammapatay.
Iti panagkuenta dagiti militante a grupo, aganayen a 700 a kakaduada ti napapatay manipud nagtakem ni Pres. Arroyo.
Uray ni Presidente ti Catholic Bishops Conference of the Philippines Arsobispo Angel Lagdameo, linagidawna dagiti political killings agsipud ta “saan a nainkalintegan a mapapatay dagiti tattao a pagbatayan ti panagsusupadi iti pammati iti politika wenno iti pannakaatap a maysa a subersibo wenno agpanggep iti dakes maikontra iti gobierno.”
“Senial ti saan a nademokrasiaan a sosiedad dagiti political killings ken human rights violantions,” kinuna pay ni Arsobispo Antonio Ledesma, bise presidente ti CBCP sana impaganetget a “dakkel a pakaibabainan ti gobierno a saan a siwayawaya dagiti Filipino a mangaramid kadagiti kalinteganda iti politikal a panangibatad ken pannakilangen.”
Ngarud, arig agkalay-at iti bantay ti komision a binuangay ni Pres. Arroyo a manggun-od iti panagtalek ken suporta dagiti kritiko nangruna dagiti biktima dagiti pammapatay ken pannakarabngis iti kalinteganda a kas tao.
Nupay awan ti maipilaw ken ni Melo, dakkel ti reserbasion dagiti umili kada NBI Director Mantaring ken Chief Prosecutor Zuño gapu ta agpapaayda iti gobierno, iti pay met babaen ti opisina ti Presidente.
Sa ita, kinuna ni Bishop Gregorio a nupay pakaidayawanna, saanna a maannong a naan-anay ti maipakumit a pagrebbenganna gapu iti annongenna iti Simbaan ken iti kaadayo ti parokiana (Batanes) iti Manila.
Umno laeng ti pangngeddeng ni Bishop Gregorio, kuna dagiti saan a mamati ta iti paniriganda, agbalin laeng a dekorasion ti obispo tapno agbalin a kredible ti komision agsipud ta ibagianna ti Simbaan.
Iti biangda, uray mano a mabuangay a komision, saanda a malapdan dagiti pammapatay. Ti laeng Presidente ti makapasardeng kadagiti political killings, kunada.
Nairanrana wenno saan, sumagmamano nga aldaw kalpasan ti pannakabuangay ti komision, nagsasaruno manen dagiti naisayangkat a pammapatay a nakaibuisan ti biag dagiti kameng ti militante a grupo.
Mangiwayat koma ni Pres. Arroyo ti naing-inget nga addang tapno mapasardeng iti kasla piek a pannakapugipog kadagiti kamkameng dagiti grupo a mangdildillaw iti turay ken dagiti agiwarwarnak. No agtultuloy latta dagiti pammapatay, dakkel a milat iti administrasionna. Agingga iti saanda a mapasardeng, agngatngata dagiti negosiante nga umay mangibaut iti puonanda ditoy pagilian.
Iti sabali a bangir, saan a produktibo dagiti umili no saan a natalged ken nasimbeng ken agay-ayuyang ti amak, buteng ken aliaw iti kaungganda gapu ta mabalin a bigat-kasangaldaw, isuda ti sumaruno a maipalnaaw iti kangitingitan ti rabii.
Kasano a magun-od ti tartarigagayan ti turay a panagdur-as ti pagilian no kastoy met ti mapaspasamak?


text:
Santa Lucia (pagilian)
Darsen a mapan iti pagdaliasatan Darsen a mapan agbiruk
Katkategoria:
- Santa Lucia (pagilian)
- Dagiti pagilian ti Karibe
- Dagiti estado a kameng ti Komunidad ti Karibe
- Dagiti pagilian nga isla
- Dagiti batay-linteg a monarkia
- Dagiti liberal a demokrasia
- Dagiti pagilian ken teritorio nga agsasao ti Ingles
- Dagiti estado a kameng ti Mankomunidad ti Pagpagilian
- Dagiti estado a kameng ti La Francophonie
- Dagiti estado ken teritorio a nabangon idi 1979
- Dagiti isla ti Santa Lucia
- Dagiti estado a kameng ti Nagkaykaysa a Pagpagilian


text:
Agburlis ti biag!
November 22, 2007 5 Comments
No dadduma ket nagrigat ti agsurat. Narigat ti agikurdit ti balikas. Ta, ti balikas ket makaipas. Nasaem no maisalat.
Lallalo manen no dagitoy a maisurat ket maipablaak. Ket no maipablaak, mabasa ngarud ti sabali. Daytoy a sabali ket imutektekanna dagiti balikas, dagiti naisurat a balikas, dagiti anag dagiti binnatog. Ket, saan a bumdeng a mangtalado kadagitoy nga anag.
Naragsak ti nagsurat no kastoy met ketdi a maikkan ti pateg ti naisurat.
Saankon a nanayonan ti naragpatko nga adal no akademia ti patangan. Bassit ti ammok a maipanggep ti “literary criticism.” Siak, umayen ti puro issem, isem ken semsem. Saanko nga ammo dagiti makuna nga in a porma ti daniw, dagiti risiris ti sarita a mabalin nga isalisal .
Maymaysa laeng ti ammok.
Adda ti pakaiturongan ti anag ti daniw, ti sarita, ti salaysay. Anag man ti nagsurat, bukod nga anag ti naisurat wenno anag ti nagbasa. Ammok nga adda kabukbukodan a padas-biag ti nagsurat ken ti agbasa. Kalaksidan iti dayta, adda met kabukbukodan a padas-biag ti naisurat a balikas. Ta ti balikas, ti sao, ket isu ti taeng ti biag, ti dalan ti biag, ti www ti biag, ti puon ti kultura, ti tunged ti kultura, ti kinaasinno, ken ti kinaawan.
Dagitoy laeng ti kayatko a maammo. Siasinno ti pakaiturongan ti balikas? Ania ti ladawan ti naibalikas?
Tunggal agsurat ket adda panggep. Daytoy ket para blog, panablaag dagiti nakablag, para maldit, para kontes, kur-it ti alingasaw ti isbo ti pader ken CR, plakard, para ti papel a makunes, ti basuraan, pagilo. Memo. Ti gmail wenno yahoo.
A, uray ania. Ti ammok adda latta panggep, ti gapu. Masapul ti gapu tapno adda maibaga a gapuanan.
Uray ania ti kunayo kaniak. Agsuratak ta ammok nga adda gapu.
Ammok nga adda ikkis a mairiaw. Ammok nga adda agam-amangaw iti bisin, adda tagainep a mairurumen, adda tignay a rumbeng a rumkuas, adda agbayanggudaw, adda agtallapuagaw, adda penned a madupir ket maiburwang, adda abungot a mapisang, adda ina nga agdung-aw, adu ti annak a mawaw, adu ti asawa a maarrabis ti leddaang.
Adu. Adu pay nga amma ti pumanaw.
Ha! Existentialist.
Masapul a mapisang ti bidang. Malettat ti bra. Mapugsat dagiti garter. Matippay ti appot. Makita amin. Agburlis ti biag!
Daytoy ti ammok a ladawan ti biag. Ti maisurat.
Ti iladawan dagiti balikas.
Pakawanendak koma dakayo nga an-anito ti amian.


text:
Kategoria:Dagiti alpabeto
Dagiti subkategoria
Daytoy a kategoria ket addaan kadagiti sumaganad a 7 a subkategoria, manipud iti 7 a dagup.
0–9
- ► Dagiti digrapo (ortograpia) (1 P)
A
- ► Alpabeto a Griego (3 K, 1 P)
D
- ► Dagiti alpabeto a Latin (1 K, 2 P)
- ► Dagiti letra babaen ti sinuratan (1 K)
H
- ► Hangul (1 P)
S
- ► Sinuratan a Latin (3 K, 2 P)
- ► Sinuratan a Siriliko (1 P)
Pampanid iti kategoria "Dagiti alpabeto"
Dagiti sumaganad a 2 a panid ket adda iti daytoy a kategoria, manipud iti 2 a dagup.


text:
VIGAN CITY – The Heritage City of Vigan is all set to celebrate a series of, not just one, but three festivals starting next week. The Longganisa Festival, to be held on January 22, 2018 will kick off the calendar of festivities that also include the Vigan City Fiesta on January 25 in honor of […]
Tag Archives | Vigan City
BANNER NEWS: Rali, signature campaign, naisayangkat iti Vigan City, Sta. Catalina kontra panagminas iti Ilocos Sur
VIGAN CITY – Nagtignay dagiti agtuturay, barangay officials ken bumarangay ti Sta. Catalina ken daytoy siudad a manglapped iti panagminas ti maysa a kompania ti minas iti kabaybayan a sakup ti ilida. Iti Vigan City, nangisayangkat dagiti opisial ken agnaed iti dua a coastal barangays ditoy siudad iti rali maikontra iti pannakaminas ti kabaybayan a […]
Share:
Ti Ilocos Sur iti uneg ti sumaruno a 10 a tawen (Tuloyna)
Image via Wikipedia Kitkitaen met ita ti gobierno probinsial ti posible a pannakausar dagiti puerto a masarakan iti Caoayan ken San Esteban tapno mapagbalin a fishing ports idinto a mapagbalin a mineral ports ti Santa Port ken Narvacan Port. Mabalinto payen dagitoy a pakailuganan dagiti produkto iti talon ken dagiti makalapan iti kabaybayan. . […]


text:
BANGUED, Abra – Kalpasan ti 20 a tawen, naputed ti panagturay dagiti ag-Valera kalpasan nga inabak ni Eustaquio “Kit” Bersamin ni Bangued Mayor Chita “Ching” Valera iti kinagobernador ditoy.
Improklamar ti Commission on Elections-Abra ni Kit Bersamin, kabsat daydi napapatay a Diputado Luis ‘Chito’ Bersamin, a nangabak a gobernador iti probinsia kalpasan a nakabutos daytoy iti 59,557 kontra iti 37,424 a butos ni Valera, wenno iti diperensia a nasurok 22,133 a butos.
Improklamar ti provincial board of canvassers a nangabak ni Bersamin gapu ta saanen a makakamat pay ni Valera uray no butosna amin ti aggapu iti Tineg a saan pay a nabilang gapu iti kaudian a pammaltog a naisayangkat iti daytoy nga ili.
Kabayatanna, agtultuloy pay laeng ti tension iti nagbaetan da congressional bets Lagayan Mayor Cecilia Luna ken Governor Vicente “Vicsyd” Valera gapu iti panagpinnabasol iti agsumbangir iti mapapati nga iregularidad iti eleksion.
Addan butos ni Luna a 33, 374 idinto a 32,637 ti butos ni Valera wenno iti 767 butos a diperensia. Nakagun-od met ni Molina iti 12,307 a butos, ni Gil iti 17,645 a butos ken 20 a butos ken ni Siguera.
Agdagup iti 2,982 ti registered voters iti Tineg ket agpannuray iti resulta ti eleksion ditoy no sino ti mangabak a congressman iti lone district ti probinsia.
Maipalagip a naisardeng ti panakabilang ti butos iti Tineg kalpasan a pinaltogan ti maysa a gunman ni Brenda Crisologo, asawa ni mayor Edwin Crisologo kabayatan ti pannakabilang ti butos. Nakalasat ni Crisologo ngem nagudas ti gunman idi napaltogan iti panaglibasna.
Iti kinabise gobernador, umun-una pay laeng ni Jun Veronia babaen ti butos a 37,619, sarsarunuen ni Ramon Puruganan iti butos a 34,984, ken maikatlo ni Marlyn Damasin iti butos a 6,017.
Saan pay a naiproklama ni Veronia ta maur-uray ti resulta ti panagbilangan iti Tineg.
Iti pannakaisurat daytoy, naiproklamaren dagiti nangabak a bokal iti umuna a distrito, da Nancy Lupang, Edgardo Flores, Jonathan Veronia ken Elmer Gayaw. Iti maikadua a distrito da pay laleng Jocelyn Bernos ken Allan Brix Batsiller dagiti naiproklamar.


text:
VIGAN CITY – Sumublat met dagiti 59 a barangay nutrition scholars ditoy a maikkan iti insentibo.
Insingasing ni Konsehal Felix Aninag kabayatan ti deliberasion iti regular session ti konseho ti siudad itay nabiit a maikkan met iti insentibo dagiti barangay health workers kas kadagiti barangay officials ken tanod ditoy siudad.
Naaprobaran bayat ti session ti Konseho ditoy itay Peb. 12 iti second reading ti Omnibus Ordinance a mangipaay iti insentibo kadagiti nasayaat ti panagtrabahoda a barangay officials ken tanod.
“No maikkan dagiti ad-adu ti bilangda nga opisial ti barangay ken tanod, apay a ditay ikkan iti performance incentive dagiti 59 laeng ti bilangda a barangay nutrition scholars ti Vigan?” kinuna ti konsehal a dati a chairman ti committee on health and social services.
Napagtitinongan dagiti konsehal a maisagana ti sabali nga ordinansa para iti singasing ni Aninag.


text:
1835
Ti tawen idi 1835 ket kadawyan a tawen a nangrugi iti Huebes iti kalendario a Gregoriano ken ti kadawyan a tawen a nangrugi iti Martes iti nabunbuntog iti 12 nga aldaw a Kalendario a Huliano.
Naipasngay[urnosen | urnosen ti taudan]
- Hunio 2 – Papa Pio X, Papa ti Simbaan ti Romano Katoliko (pimmusay 1914)
- Hulio 27 –Giosuè Carducci, Italiano a mannurat (pimmusay 1907)
- Oktubre 23 – Adlai Stevenson I, maika23 a Bise Presidente ti Estados Unidos (pimmusay 1914)
- Nobiembre 30 – Mark Twain, Amerikano a mannurat (pimmusay 1910)
Dagiti akinruar a silpo[urnosen | urnosen ti taudan]
Midia a mainaig iti 1835 iti Wikimedia Commons